DON'T BE DUMMY | PARA TI NO HAY REPUESTO[S]\nProiektuek bete beharreko baldintzak\nProiektu guztiak formatu digitalean aurkeztu beharko dira.\nOnartutako formatuak: MP4, AVI edo MOV.\nGehienezko pisua: 300 Mb.\nGehienezko iraupena: hiru minutu, kredituak barne.\nEdozein arte-adierazpen onartuko da, betiere eskatutako formatuan erregistratzen bada (poemak, bertsoak, bideoklipak, animazioak, film laburrak, koreagrafiak, dantzak, kantak, lipdubak, flashmobak, performanceak, fotomuntaketak...).\nLanak lehiaketaren helburuekin bat etorri behar dira, hau da: trafiko-istripuak prebenitzearekin eta mugikortasun seguru eta jasangarria sustatzearekin. Proposamenaren edukiak helburuekin zerikusirik ez badu edo horiek lortzearen kontrakoa edo kalterako bada, lehiaketaren antolakuntzak ez du onartuko. Erabakia posta elektronikoz jakinaraziko zaie parte-hartzaileei.\nProposamenak originalak izan behar dira, eta ez dira onartuko plagioak badira, hirugarrenei usurpatu bazaizkie edo beste lan batzuen kopiak badira.\nLanak Euskal Autonomia Erkidegoko bi hizkuntza ofizialetako edozeinetan aurkeztu ahalko dira.\nMusika eta irudiak erabiltzea:\nEgile-eskubiderik ez dutenak erabiltzea gomendatzen da (copyleft lizentziadunak edo norberak sortuak). Egile-eskubideak dituzten kantak edo irudiak erabiliz gero, parte-hartzaileak beregain hartzen du lana igotzeko plataformak edo egile-eskubideak dituenak haren kontrako neurriak hartzeko arriskua. Halaber, moduren batean jabetza intelektualaren araudia urratzen ari dela egiaztatuko balitz, antolakuntzak ez onartzea aztertuko du.\nEzingo dira iraingarriak izan.\nEzingo dira marka komertzialekin batera agertu.\nEzingo dute arrisku- edo ausarkeria-egoerarik bultzatu.\nEzingo dira legeen edo ordena publikoaren kontrakoak izan.\nZure proiektua bidali\nModalitate honetako lanak bakarka edo ikastetxe baten bitartez bidali daitezke.\nParte hartzen ari zaren kategoria Banakako partaidetza Ikastetxeak\n© 2018 | Eskubide guztiak erreserbatuta | info@trafikoa.dontbedummy.eus


Salteatutako perretxikoak eta piper gorria | Sukaldeko Errezetak\nSalteatutako perretxikoak eta piper gorria\nGaur proposatzen dut Sukaldaritza Errezetetan a errezeta oso erraza: salteatutako perretxikoak eta piper gorria. Hasiberri gisa balio dezakeen proposamena da, baina baita familia osoarentzako afari arin bikaina ere. Osagaiak eta aurrera egiteko modua sinpleak dira, zer gehiago eska dezakegu?\nErabili dugun errezeta hau prestatzeko perretxiko fresko osoak, baina perretxikoak laurdenetan edo zatitan erabil ditzakezu eta denbora aurreztuko duzu. Zartagina orain garbitzea, malutazko gatzarekin, piper beltzarekin eta perrexilarekin ondu dugun errezeta hau prestatzeko egin behar dena da.\nGaur prestatzen ditugun perretxiko salteatuak eta piper gorria proposamen bikaina da hasierako edo afari arin gisa. Erraza eta azkarra egiteko.\nErrezeta mota: Entree\n250 g. perretxikoak\nPerretxikoak garbitzen ditugu eta lehortzen ditugu. Ondoren, laminatu edo ebaki egiten dugu laurdenetan eta erreserbatu.\nPiper gorria garbituko dugu eta laukitxoetan zatituko dugu.\nZartagin batean 3 koilaratxo jarri ditugu oliba olioa berotzeko.\nBaratxuria txikitu egingo dugu eta frijitu segundo batzuetan, erre ez dadin zainduz.\nPiperra sartzen dugu eta salteatu 4 minutu, tarteka nahastuz.\nGehitu perretxikoak eta salteatu su ertainean samurra izan arte. Ondu egiten dugu gure gustura.\nZerbitzatu aurretik, perrexilarekin hautseztatu.\nArtikuluaren bide osoa: Hasiera » Errezeta bereziak » Errezeta sinpleak » Salteatutako perretxikoak eta piper gorria\nKiwi entsalada eta urdaiazpiko egosia


Izena, Juan - ARBASO\nIzen guztien artean bada izen bat bereziki nabarmentzen dena gure arbasoen izenen artean. Nabarmentzen da mendeetan zehar izenik erabiliena izan delako gizonezko zein emakumezkoen artean; aldaera asko izan dituelako eta aldaera guztiak batera eman direlako historian zehar; eta etxe guztietan zegoelako izen hori zeraman pertsona bat edo zenbait. Izena: Juan.\nJuan eta Juana dira izenaren bertsiorik neutroenak. Erabili izan dira Euskal Herrian, Espainian, eta herrialde kristau guztietan, Erdi Arotik gaur egunera arte. Errege-Erregina Katolikoek, adibidez, bost seme-alaba izan zituzten. Haien arteko mutil bakarra 1478an jaio zen Sevillan. Izena: Juan. Baina urte bete beranduago, 1479an beste neskato bat izan zuten, eta hau ere Juana izendatu zuten. Urteak joan ahala, Zoroa ezizena ezarri zion jendeak.\nEuskal Herrian, ordea, hamazortzigarren mendetik atzera Joan eta Joana aldaerak erabiliagoak ziren. Joanes bertsioa ere oso erabilia izan zen, batez ere Gipuzkoan eta Nafarroan. Eta Joanesen andrazko aldaera? Hainbat aukera daude. Gehien entzuten zena Maria Joanes zen, dudarik gabe, eta gainera Euskal Herri osoan. Gutxiago entzuten ziren Joanesa eta Joanesko izenak, baina egon bazeuden. Kasurako, Busturiko Axpen 1612ko maiatzaren 14an ezkondu zen bikotea: Joan Perez Apraiz eta Joanesa Ugarana. Biek ere, izena, Juan.\nIzenaz gain, XVI eta XVII. mendeetan patronimikoa ere asko erabiltzen zen, Joan Perez Apraizen kasuan bezala. Bada, Ibañez patronimikoa hainbat eta hainbat emakumeren izenaren zati izan zen, Maria Ibañez zelako oso izen amankomuna. Gainera, dena batera ahoskatzen zen: Maribañez. Begira nortzuk ezkondu ziren Mendexan 1609ko martxoaren 2an: Sanjona Olabarria eta Maribañez Ikoaga.\nBai, Sanjona! San Juan edo San Joan aldaerak ere arruntak ziren, eta santuaren egunean jaio ezkero, ia derrigorrezkoak. Andrazkoetan, Maria San Juan erabiltzen zen barra-barra. Izan ere, bi santu daude Juan izenekoak: San Juan Bataiatzailea, ekainaren 24an ospatzen dena; eta San Juan Ebanjelista, abenduaren 27an gurtzen dena. Dudarik gabe, lehenengoak zuen askoz ere indar handiagoa Euskal Herrian, beharbada udako solstizioarekin bat zetorrelako. Denok dakigunez, San Juan suek jatorri paganoa daukate eta aintzinarotik egin izan dira.\nSan Juan Bataiatzailearen garrantzia azpimarratzeko, beste aldaera bat ekarriko dut plazara: Juan Bautista (baita ere Bauptista edo Baptista), Juanekin edota Juan gabe. Abestiak dioen bezala: Bautista Basterretxe, mutiko pijua. Adibide bitxia emango dut honen kontura. Joan Arkotxa eta Maria Martinez Ubilla bikoteak seme bi izan zituen. Bata 1591eko ekainaren 25ean bataiatu zuten, Bauptista izenez; bestea, 1595eko abenduaren 31ean. Honen izena, Joan. Anai bi, santu bi, izen bat.\nIzen batenganako zaletasun handiagorik ikusi duzu? Nik bai. Hor ditugu Natxituko Insausti Galdiz anaiak. Nagusia, 1659an jaioa, Joan; 1669an jaio zena, San Joan; eta 1672koa, Juan Baptista. Eta hiruretatik, bat ere ez zen jaio San Juan Bataiatzaile edota San Juan Ebanjelistaren egunetan. Hots, gurasoen zaletasun hutsez ziren izenez, Juan.\n« La muerte de Gaspar Altamira\nAbadeen seme-alabak »


Liédena (Ledea) - Jornadas Europeas de Patrimonio\nLEDEA: TOPAGUNEAREN BIDEA\nAragoiko Done Jakue bidea, eta zehazki Zangoza-Ledea-Irunberri artean doan aldaera edo Esa-Ledea-Irunberri egiten duena (hortik dator “Topalekuaren Bidea” izena) ardatz hartuta, hainbat jarduera antolatu dira egun bakar baterako, irailaren 29rako. Goizean, 12:30ean, Ledeako Jasokundeko Andre Mariaren elizan bisita gidatu bat programatu da Iruñeko katedraleko deanaren Carlos Ayerra jaunaren eskutik. Azalpenak liburuxka informatiboen laguntzaz emango dira eraikuntza horren berezitasunak eta altxorrak azaltzeko, egun batean Santiagora zioan erromes batek utzi zituen erlikia sainduak lotura gisa hartuta. Arratsaldean, 18:30ean, Ledeako Zentro Soziokulturalean Jesús Tancok bidearen zati horri buruz hitz egingo du ikus-entzunezko euskarria erabiliz. Ideia nagusia da erromes gehiagorik jakinaraztea Irunberriko arroila gurutzatu eta Iratiko Bide Berdea hartzeko aukera dagoela.\nLarunbata, irailaren 29a – 12.30 y 18.30\nLEDEAKO “EL IRATI” ELKARTE KULTURALA\nLedeako Jasokundeko Andre Mariaren eliza


Otsoak ehizatzea debekatuta — Gaztezulo\nOtsoak ehizatzea debekatuta Espainiar gobernuak astearte honetan ezarri duen arauaren arabera babestu beharreko espezieen zerrendan sartu da otso iberiarra eta hori dela eta berau ehizatzea debekatuta geratu da. https://www.gaztezulo.eus/albisteak/otsoak-ehizatzea-debekatuta https://www.gaztezulo.eus/albisteak/otsoak-ehizatzea-debekatuta/@@download/image/965e07f5-7ca8-4a4e-a72b-7f59ffb68e6a_16-9-aspect-ratio_default_0.jpg\nEspainiar gobernuak astearte honetan ezarri duen arauaren arabera babestu beharreko espezieen zerrendan sartu da otso iberiarra eta hori dela eta berau ehizatzea debekatuta geratu da.\nHonela, atzotik ezingo da Hego Euskal Herrian otsorik ehizatu. Beraz, berau ehizatu beharko balitz, beste irtenbiderik ezinezkoa delako, komunitateko administraritzaren baimena beharko da. Hau da, otsoen ehiza onartua geratzen da soilik gune bateko abereei erasotzen badie eta eraso hauek ekiditeko aurretik hartutako neurriak eraginkorrak ez badira.\nAlabaina, aipatu EAE izan zela arau honen aurka bozkatu duen komunitateetako bat. Euskadirekin batera aurka azaldu dira Gaztela eta Leon, Asturias, Kantabria eta Galizia. Hauek iragarri dute errekurtsoa jarriko dutela ehiza erakundeekin batera. Bestalde, neurri honen aurka protestatzeko laborantza erakundeek mobilizazioak deitu dituzte.\nOso bestelako erreakzioa izan dute erakunde ekologistek. WWF-k neurria ospatu du esanez "bioaniztasunaren babeserako etapa berri bat hasi" dela.


Bi linea zirkular diseinatu dira, Oñatiko erdigunea Ugarkalde eta Kasablanka auzoekin lotzeko. Horrela, autobus zerbitzu batetik hurrengo zerbitzurako denbora tartea edo maiztasuna 30 minutukoa izango da. Lineak txandaka egiten dira; norabide batean bata, eta aurkakoan bestea.\nUda sasoian Usakora ere jartzen da zerbitzua. Abuztuko lehenengo eta azkenengo asteetan zerbitzua ohikoa da, baina tartekoetan goizez bakarrik eskaintzen da.\nInformazio gehigorako: www.oñati.eus


16 - 19 - 22 - 25febrero 2019\nNino-mamua David Sánchez\nMusika-zuzendaria Alessandro Vitiello\nEszena-zuzendaria Luca Ronconi* (†)\nBirjarpenaren eszena-zuzendaria Marina Bianchi\nEszenografia Tiziano Santi\nArgiztapena A.J. Weissbard*\nJantziak Emanuel Ungaro*\nProdukzioa Teatro di San Carlo di Napoli\n16 de febrero de 2019 Palacio Euskalduna 19:30 h.\n19 de febrero de 2019 Palacio Euskalduna 19:30 h.\n22 de febrero de 2019 Palacio Euskalduna 19:30 h.\n25 de febrero de 2019 Palacio Euskalduna 19:30 h.\nLekua: Babilonia hiri mesopotamiarra, K.a. 800. urte aldera.\nBaalen tenplu handia jainko horren omenezko ospakizuna egiteko atonduta dago, eta parean apaizak eta ministroak daude. Oroe apaiz nagusia bere onera itzuli da, trantzean zegoela jainkoaren iragarpen mehatxagarri bat jaso ostean. Tenpluko ateak ireki, eta nobleak, satrapak, aztiak eta herritarrak sartu dira, intsentsua eta eskaintzak eskuetan. Haien artean, Idreno dago, Indiako printzea; Baali eskatzen ari zaio bere maitasun-desirak bete ditzan. Assur printzea, Semiramide erreginaren maitale ohia, erreginak egun horretan bera aukera dezan tronuan ondorengo erregutzen ari zaio jainkoari. Oroek eta Idrenok, Assurren eskaera entzunda, mespretxua eta beldurra agertuko dituzte.\nSemiramide dator, Azema alaba eta errege-guardiako buruzagi Mitranerekin, printzesaz, andrez eta emakume esklaboz osaturiko gorteaz batera, denak ere jainkoarentzako opariekin. Harrera beroa egin badiete ere, erregina kezkatuta dago. Assurrek galdegingo dio zin egiteko senar zuen Nino erregearen ondorengoa hautatuko duela egun horretan. Semiramidek ezinegona sumatuko du une batez, eta tximista batek eta trumoi batek haren sentipena areagotuko dute, aldareko su sakratua itzali egingo baita. Tenpluan dauden guztiek, izututa, seinale txartzat joko dute. Oroek dio oraindik badaudela ordaintzeko kulpa izugarriak, eta mendeku hartzeko ordua heltzear dagoela. Assurrek eskaera bera egingo dio berriz erreginari, eta Oroek adieraziko du tronuan esertzeko ondorengoa izendatuko dela Menfiseko orakulu sakratua iritsi bezain laster, haren iragarpenaren zain daude eta. Semiramidek bere jauregira deituko ditu printzeak, aginduko du orakulua heldu bezain laster mezularia bidal diezaioten, eta tenplutik alde egingo du. Oroek dio oso kezkatuta dagoela erreginaren patuarengatik.\nArsace dator, Babiloniako armadako jenerala. Azemarekin ezkondu nahian itzuli da hirira; barbaroengandik askatu ahal izan zuen egunean maitemindu zen neskatilarekin. Arsacek jainkoarentzako opari bat darama kutxa batean: Nino erregearen hainbat oroitzapen, haren koroa eta ezpata, kasu, bai eta hil aurretik idatzi zuen gutun bat ere. Oroek oso hunkituta hartuko ditu, esanez norbaitek erregea traizionatu eta pozoitu egin zuela, oraindik sekretua bada ere. Assur agertu bezain pronto, apaiz nagusiak alde egingo du, aurrena Arsaceri adierazita, printzeak entzun barik, hura munstroa dela. Assurrek ere Azemarekin ezkondu nahi du, eta ezkongai biek, batak bestearen asmoaren berri izanda, elkar mehatxatuko dute. Assurrek Arsace gutxiesten du, eszitiarra delakoan.\nJauregi barruan, Azema pozik dago, Arsace etorri delako. Idrenok, era berean, berarekin ezkontzeko eskatuko dio neskatilari, eta adieraziko dio itxaropentsu dagoela, Azemak aitortu baitu ez duela Assurrekin ezkondu nahi.\nLorategi esekien azpian, neskatila-talde bat erregina alaitzen saiatzen ari da. Arsace iritsitakoan, pozarren jarriko da, harekin maiteminduta baitago. Mitrane dator, Menfiseko orakuluarekin batera, zeina badirudien erreginaren nahiekin bat datorrela, honela baitio: erreginak nahigabe oro ahaztu, bakea topatu eta, Arsace itzulitakoan, ezkondu egingo da. Semiramidek jenerala une horretan agertzea espero duenez, Mitrane agurtuko du. Arsacek zer-nolako maitasun bizia sentitzen duen jakinaraziko dio erreginari, baina leiala izango zaiolako adierazpenek eragindako nahastea tarteko, Seramidek usteko du militarra zeharo maiteminduta dagoela berarekin, bera harekin bezainbeste. Oroek eta Assurrek topo egingo dute, eta lehenengoak Nino hil zen gaua gogoratuko dio bigarrenari. Assurrek tronuarengatik berarekin lehiatzen den edonor mehatxatuko du. Oroek, bakarrik dagoela, jainko bat Assurren kontrako mendekua prestatzen ari dela iragarriko du.\nTronua dagoen aretoan, Seramide eta bere segizio osoa sartu dira. Herritarrak ere bertan daude, non Nino erregearen mausoleoa ikusgai dagoen. Erreginak eskatuko die berak errege izendatzen duenari leial izateko, eta hautatua berarekin ezkonduko dela jakinaraziko du. Jarraian, Arsaceren izena esango du. Erreakzioak berehala datoz: Assur suminduta dago, Arsace eta Azema atsekabetuta daude, eta Oroe izututa. Idrenok, une horretan, Azemarekin ezkontzeko eskaera egingo du, eta erreginak onartu egingo dio. Orduan, trumoi bat lurpean lehertu, eta tximista bat ikusiko da. Bat-batean, Ninoren hilobia ireki eta bertatik erregearen mamua aterako da. Guztiak zeharo ikaratuta daude. Aditzera emango du Arsace erregea izango dela, baina baldintza misteriotsu bat ezarriko dio: erregea zenaren hilobira jaitsi, eta biktima bat eskaini beharko dio; aldi berean, Oroeri entzun, bere aitarekin pentsatu, eta Ninia semearen zerbitzura egon beharko du. Arsacek guztia beteko duela hitzemango du, baina ez daki nork izan behar duen biktima. Semiramide damua agertzen hasiko da, baina mamuak haren hitzaldia eten, eta hilobira itzuliko da. Denak daude izututa mirari ikaragarriarengatik.\nSemiramide eta errege-guardiako buruzagi Mitrane Assurren suminaz hizketan ari dira, erreginaren aurrera agertuta zein gaizki tratatu duen aurpegiratu baitio.Erreginak eta Assurrek Nino pozoitu izana egotziko diote elkarri; izan ere, Assurrek gauzatu zuen erailketa, baina Semiramidek prestatu zuen kopa pozoitua. Erregina atsekabetuta dago, Ninia semea hilda dagoelako, zeinari atsegin handiz emango zion tronua.\nTenpluko santutegian, apaizak Baali erreguka ari zaizkio. Oroe dator, Arsacerekin batera, zeinari ohartaraziko dion aitorpen izugarri bat entzutear dagoela. Apaizei koroa, ezpata eta Ninoren gutuna eskatuko dizkie, eta koroa Arsaceren buruan jarriko du. Arsacek, baina, uko egingo dio izendapenari, Niniari leiala izango zaiola hitzeman duelako, eta haren zain dagoela dio. Oroek jakinaraziko dio bera, Arsace, dela Ninia, eta, horrenbestez, Nino aita eta Seramide ama dituela. Arsace zeharo txundituta dago. Oroek Ninoren gutuna emango dio, zeinetan erregina eta Assur bera pozoitu izanaz salatzen dituen. Arsacek, estutasunak jota, Oroe besarkatuko du, baina honek ezpata eman eta mendeku hartzeko galdegingo dio.\nMitrane Azema lasaitzen saiatzen ari da, Idrenoren aurrean. Neskatilak printzeari berarekin ezkonduko dela diotso, etsipenez; printzeak, aldiz, amodiozko hitz sutsuak esango dizkio. Bestetik, Semiramidek eskatuta, Arsacek, koroa buruan duela, Ninoren erailketa aipatuko du, eta haren gutuna emango dio erreginari. Irakurri ostean, izututa, hil dezan eskatuko dio semeari, baina honek uko egin, eta ama besarkatuko du. Gero, Assurri mendeku hartzera abiatuko da, eta aditzera emango du erreginarentzat barkamena eskatuko duela.\nSatrapek jakinaraziko diote Assurri bere azpijokoak huts egin duela, apaiz nagusiak bere aurka jarri dituelako herritarrak eta armada. Assurrek erabaki du bakarrik joatea Ninoren hilobira, Arsace akabatzeko, baina ikuskari ikaragarri batek izuak bertan jota utziko du. Konortea eta adorea berreskuratuta, hilobira abiatuko da.\nApaizak, armaz hornituta batzuk, Ninoren hilobian sartu eta bertan ezkutatu dira. Oroe eta Arsace datoz. Assur itzalen artean dago. Azkenik, Semiramide heldu da, eta senarra zenari barkamena eskatzen ari zaio. Oroek diotso Arsaceri, Ninia izenez deituz, Assur hil behar duela; Assur erabat txundituta dago. Arsace hura zauritzen saiatuko da, baina Semiramide tartean sartu, eta berak jasoko du ezpataren kolpea. Assur atxilotu egingo dute; Arsace, berriz, ama hil duelako ikaratuta, bere buruaz beste egiten saiatuko da. Oroek eragotzi egingo dio, eta bertaratuek eskatuko diote oinazeari aurre egiteko eta Mesopotamiako erregea izateko.


Musika eskoletako ikasturtea amaituta, emanaldien garaia - Sakana - Guaixe.eus\nGuaixe 2019-06-07 11:52\n'Tradiziotik berrikuntzara' ikuskizuna izan zen aurreko ostiralean.\nGaur Altsasuko Dantza eta Musika Eskolako ikasleen 'Sorkuntza' ikuskizuna izanen da, 19:30ean, Iortian. Igandean, 12:30ean, hainbat eskoletako gitarra ikasleek emanaldia eginen dute Iortian. Eta igandean, 19:30ean, Musika plazan zikloaren azken emanaldia eskainiko du Etxarri Aranazko Musika Eskolak\nGaur, 19:30ean, Iortia kultur gunean, Sorkuntza ikuskizuna eginen dute Altsasuko Dantza eta Musika Eskolako ikasleek. Huntza, Ken Zazpi, Kherau, Hevia eta Alboka taldeen doinupean dantzatuko dute dantzariek, eta euskal musikaren adiera berriak erakutsiko dituzte. Aurreko astean eskolako dantzari txikiek Tradiziotik berrikutnzara ikuskizuna egin zuten.\nIgandean, 12:30ean, Iortian, gitarra ikasleen emanaldia izanen da, eta Altsasuko eskolak ikasleekin batera, Etxarri Aranazko, Gasteizko Jesus Guridi eta Lakuntzako eskoletako gitarra ikasleak ariko dira.\nEtxarri Aranatzen maiatzeko eta garagarrileko igandetan 'Musika plazan' zikloa egiten dute. Country eta diziplina anitzetako emanaldia izan dira aurten, eta gospel kontzertua aurreikusita zegoen. Zikloaren azken emanaldia izanen da igandean eta, urtero bezala, Etxarri Aranazko Musika Eskolak eskainiko du kontzertua, 19:30ean, plazan.\nKultura Altsasu Etxarri Aranatz Lakuntza


Zinebik igaro diren 33 film laburren aukeraketa eskainiko du Espainiako Filmotekan . Deia, Noticias de Bizkaia\nsei saio antolatuko dira\nZinebik igaro diren 33 film laburren aukeraketa eskainiko du Espainiako Filmotekan\nZinebiko zuzendariak lehen saioa aurkeztuko du gaur Madrilgo Doré zinema aretoan\nEP - 2018(e)ko irailaren 7a, ostirala - 10:42etan eguneratua\nZinebik 33 film labur biltzen dituen zikloa aurkeztuko ditu Espainako Filmotekan.\nZinebi Bilboko Dokumentalen eta Film Laburren Nazioarteko Jaialdiak lehiaketatik igaro diren 33 film laburren aukeraketa bat aurkeztuko du azaroaren amaierara arte Espainiako Filmotekan. Sei saio antolatuko dira eta lehena ostiral honetan izango da, irailaren 7an, Vanesa Fernández Zinebiko zuzendariak aurkeztuta. Emanaldi guztiak Madrilgo Doré zinema aretoan izango dira, Espainiako Filmotekaren egoitzan, hain zuzen.\nBILBO. Jaialdi bilbotarreko arduradunek adierazi dutenez, zikloa Espainiako Filmotekak proposatuta sortu da, eta Zinebiko zuzendaritzarekin koordinatu da, Carlos Reviriego Espainiako Filmotekako programazio zuzendariarekin batera. Zehazki, azaroaren 29ra arte, Zinebi 59ko sail ofizialean parte hartu zuten 33 film labur eskainiko dira.\nAnimaziozko Film Labur Onenaren Oscar sarietarako izendapena jaso eta Zinebi 59ko Sari Nagusia lortu zuen Max Porter eta Ru Kuwahata-ren "Negative Space" nabarmentzen da aukeraturiko filmen artean. Urriaren 16ko saioan ikusi ahal izango da.\nHalaber, sari ugari jaso dituen Julia Maura eta Mariangela Pulcinoren "Galatée a l'infini" film laburra ere ikusi ahal izango da. Lan horren munduko estreinaldia Zinebi 59n izan zen, eta Nazioarteko Dokumental Onenaren UrrezkoMikeldia eta Espainiako Film Labur Onenaren Mikeldia jaso zituen.\nGainera, Zinebiko azken edizioko Ikus-entzuleen Saria irabazi zuen film laburra ere programatu da, Dane Komljen-en "Phantasiesätze", baita Euskal Zinearen Saria lortu zuen Atxurra Animazio Taldearen "Areka" talde lana ere.\nProgramatutako sei saioen artean, urriaren 26koa Euskadiko eta Espainiako film laburrei eskainiko zaie, eta bi euskal ekoizpen izango dira: "Areka" animaziozko film laburra eta Koldo Almandozen "Plágan". Mundu osoko nazioarteko zinemaldietan sariak lortu dituzten lanekin osatuko da aukeraketa, horien artean, Nele Wohlatz, Joao Salaviza, Ico Costa, Ghasideh Golmakani, Pia Borg, Ben Rivers edo Shunsaku Hayashi zuzendarien hainbat filmekin.


Zaldi udalekuak - Belarretan\nZaldiak gustoko badituzu, hau da zure lekua. Oraingoan Belarretanekoak Cristina Ullate Klub Hipikora goaz udalekutan. Zaldi munduan buru eta belarri sartuta egongo gara zaldian ibiltzen ikasiz, zaldiak prestatzen, zaintzen, garbitzen, jaten emango diegu, oheak egin…\nEgunero zaldiz ibiliko gara: paseoak emanez, doma eta saltatzen ikasiz… agian ginkana bat ere egin ahal izango dugu.\nInstalazioak Tafallan kokatzen dira. Klubak zaldi-eskola estalia du eta baita arauzko doma pista bat ere.\nIada zaldiz ibilia bazara, lasai, zuretzako ere badugu tokia. Ematen diren klaseak maila guztietara egokituta daude, bai hutsetik hasten direnentzat bai maila ona dutenentzat. Nahi duenak bere zaldiz ibiltzeko arropak ekar ditzake (kaskoa, botak, galtzak, guanteak…).\nBaina hau ez da dena, Tafalla eta Olitera irteerak egingo ditugu, igerilekura joango gara, gaubelak eta pista jolasak izango ditugu, ibaian bainuak eta azkoz gehiago. Zure zaletasun bera duten lagunak ezagutzeko aukera izango duzu eta elkarbizitza intentsitate gehiagoz bizitzeko kanpaina dendetan egingo dugu lo!!\nHipika klubari buruz informazio gehiago nahi baduzu, hau da bere web gunea: https://clubhipicocristinaullate.jimdo.com\nClub hípico Cristina Ullate, 31300 Tafalla, Nafarroa. (Mapa ikusi)\nGutxienezko taldea 28 pertsona.\n8 – 13 urte bitartekoak.\nUztailak 6tik 13ra.\n430€ dena barne.\n5%ko beherapena taldeka apuntatzen bazarete (3 edo gehiago).\nElgoibar eta Donostitik joan eta etorriko garraioa barne.\nFacebookean egunero argazkiak jarriko ditugu udalekuaren jarraipena egin dezazuen.\nGuraso bilera bat egingo dugu zalantzak argitzeko eta xehetasunak emateko. Bilera hau non eta noiz izango den aurrerago emailez zehaztuko dugu apuntatzen zaretenoi.\nLehentasuna lehen apuntatzen denari ematen diogu.


Nola erregistratu Haritzan?\nSartu erregistroko formularioan, eta osatu produktuak eta zerbitzu pertsonalizatuak eskaintzeko aukera emango diguten eremuak.\nFormularioa bidali ondoren, mezua jasoko duzu; mezu horretan, aditzera emango zaizu zure eskabidea erregistratuta dagoela eta zure ikastetxearen sustatzaileak egiaztatu egingo dituela zure datu pertsonalak, eta baimena emango duela gure komunitateko kidetzat alta har dezazun.\nAlta-eskabidea onetsitakoan, webgune honetan irakasleen alde pribatuan sartzeko pasahitzak jasoko dituzu.\nBaditut sartzeko pasahitzak. Nola erantsiko ditut nire liburuak?\nBadituzu pasahitzak; haien bidez, aukera duzu Anaya/Haritza deritzonean identifikatzeko eta kideentzako zerbitzuak eskuratzeko.\nLehenengoz sartzen zarenean, zure liburu digitalen apalategia hutsik dagoela ikusiko duzu. Zure liburutegian liburuak sartzeko garaia da. Horretarako, sakatu menu pertsonaleko Erantsi liburuak botoia.\nEgin kasu jarraibideei, eta, eskaturiko liburuak zeuk irakasten dituzun irakasgaietakoak badira, berehala ikusiko dituzu zure liburutegian.\nEskatu dituzun liburuak ikasleekin oraindik landu ez dituzun liburuen laginak badira, Anaya/Haritzako sustatzaileak haiek lortzeko baimena emango dizu, baita produktuari buruzko aholkua ere.\nZer egin behar dut liburuok ikasgelan lantzeko?\nZure liburutegitik lineako liburu digitalak eskuratu ditzakezu. Bestela, ageri den kodea erabil dezakezu liburuok zure ordenagailuan edo tabletan deskargatzeko; horrela, haiekin lan egiteko, ez duzu Interneterako konexiorik beharko.\nZer gailutan deskarga daitezke liburuak deskarga-kodearekin?\nDeskarga-kodea baliozkoa da liburuak honako hauetan deskargatzeko eta kontsultatzeko, konexiorik gabe eta arakatzailea erabiliz: Android, iPad eta Chromebook, baita Mac, Linux eta PC ere. Informazio gehiago lortzeko: http://www.blinklearning.com\nBeste zer eskuratu dezaket Anaya/Haritzan?\nNire baliabideak atalean, irakasle-lanerako dokumentazio gehiago daukazu (ebaluazioa, soluzioak, proposamen didaktikoak...).\nAmaitu dut eskola bat. Zer egin behar dut irteteko?\nAnaya/Haritzako saioa ixteko eta hurrengo eskolan arazorik gabe ireki ahal izateko, gogoratu DESKONEKTATU tekla sakatu behar duzula; orrialdearen goiko aldean dago, zure izenaren ondoan.\nErabili dut liburu digitala, eta, hurrengo eskolan berriro sartzen saiatu naizenean, esan dit gainditu egin dudala baimendutako saio-kopurua.\nLiburu digitalaren pasahitzak norberak erabiltzeko dira eta saio bakarrerako balio dute.\nSaiotik irteteko, Deskonektatu botoia erabili behar duzu beti, sistemak saioa bukatutzat eman dezan.\nBestela, beste ordenagailu edo nabigatzaile batetik sartzen bazara, sistemak blokeatu egingo du zure saioa, pentsatuko baitu beste norbaitek sartu nahi duela zure pasahitzarekin.\nHori gertatuz gero, erabiltzaile, ordenagailu eta nabigatzaile bera erabiliz konektatu beharko duzu berriro, eta adierazi dugun moduan irten beharko duzu saiotik. Hori ezinezkoa balitz, saioa berez desblokeatuko da handik ordubetera.\nwww.anayaharitza.es kontuan alta hartu nuen, baina ahaztu egin dut pasahitza.\nAlta berresteko jaso zenuen mezuan zure sarbide-datuak daude. Pasahitza gogoratzen ez baduzu, sakatu Gogoratu Datuak dioen lekuan, ikasleen eta familiaren webguneko orrialde nagusian.\nErabiltzaile berritzat alta hartu, baina hau dioen mezua jaso dut: "Ezin izan diogu erantzunik eman liburu digitaletarako egin duzun lizentzia-eskabideari".\nHori gertatzen bada, deitu zure zonako sustatzaileari edo bete www.anayaharitza.es webguneko «harremanak» ataleko formularioa.\nIrakaslea naiz eta jakin nahi nuke ea Haritzak deskonturik egiten duen, irakasleei ikasliburuak saltzeko orduan\nIrakasleei ikasliburuak zer baldintzatan saltzen zaizkien jakiteko, www.cga.es/portaldocente/ webgunean sartu eta alta hartu behar duzu erabiltzailetzat.


Xalbador kolegioa Erasmus+ proiektuan onartu dute | Basque Country | KAZETA\nXalbador kolegioa Erasmus+ proiektuan onartu dute\nEuropako beste bost ikastetxerekin batera (Italia, Lituania, Malta, Portugal eta Londresekoak) Kanboko Xalbador kolegioa Erasmus+ proiektuan onartua izan da. Europar Batasunak osoki diruztatzen duen egitasmoak ikastetxeen arteko harremanak sustatzea du xede.\nKazeta|03/12/2018 07:05|0 commment Updated at:\nErasmus+ egitasmoak kultura trukaketa ahalbidetuko du. (Artxibo argazkia) © Isabelle MIQUELESTORENA\nErasmus+ proiektua Europar Batasunak osoki diruztaturiko proiektu bat da. Bi urtez, sei ikastetxeren artean harreman digitalak sortzen dira eta hiru hilabetetarik behin, harreman zuzenak egiten dira, bidaien bidez. Harreman horietan erabiltzen den hizkuntza ingelesa da.\nBada, Kanboko Xalbador kolegioa proiektu honetan parte hartzeko onartua izan da. Harekin batera, Italia, Lituania, Malta, Portugal eta Londreseko beste bost ikastetxe izan dira hautatuak. Egitasmoak bi ikasturteko iraupena izanen du, aurtengoa eta 2019-2020koa.\nIkasleak banaka egoten dira harrera familien etxeetan eta haien familiako ikaslea segitzen dute bere kurtsoetan, baita jardueretan ere. Helburua da astearen bukaeran lan ardatz baten inguruan proiektu ttipi bat muntatzea, herrialde guzietarik jindako ikasle guzien artean. Irakasle bat ikasleekin batera izaten da. Irakaskuntza praktikak partekatzeko egina den dinamika da, helburu kultural eta linguistikoak ere dituena, bai ikasleentzat, bai irakasleentzat.\nLehen bidaia egina da jadaneko. Xalbadorreko 2 irakasle eta 3 ikasle Italiako Erroman izan baitziren azaroan. Ondoko bidaiak Londresera (martxoan), Portugalera (maiatzean) eta Lituaniara (urrian) izanen dira eta Kanbok 2010ko otsaila edo martxoan errezibituko ditu beste herrialdeetako ikasleak.


Biodigestoreak, simaurraren energia | Consumer\nBiodigestoreak, simaurraren energia\nHondakin organikoak birziklatzen dituen sistema ekologiko eta ekonomikoa, energia eta ongarri naturala sortzen dituena\nBiogasa eta ongarri naturala sortzen dituen edukiontzia da biodigestorea, batez ere gorotzak (animaliak eta gizakiak) eta landare-hondakinak erabilita. Sistema erraz eta merkea da, eta hondakin organikoak birziklatzen ditu energia eta ongarri bihurtuz nekazaritzarako. Ezin hobea da landa-komunitateentzat eta garatze-bidean dauden herrialdeentzat.\nBiodigestoreak, normalean, behi eta txerri simaurra tratatzeko erabiltzen dira, biogas gehiago sortzen baitute. Gas hori energia elektrikoa sortzeko erabiliz gero, sistemak motor diesela edo birakaria elikatzen du, sorgailu bati konektatua; aplikazio termikoetarako, berriz, gasa erregailu batera injektatzen da, eta erregailu hori galdara, labe eta lehorgailuetan sar daiteke.\nZenbait modelok kostu handia izan dezakete, instalatzeko eta abian jartzeko zailtasunak zirela eta. 1960ko hamarkadan, ordea, material plastiko malguek sistema horiek merkatzea ekarri zuten. Gaur egun, polietilenoari esker, biodigestoreak Latinoamerikan, Asian eta Afrikan zehar zabaldu dira.\nEskura dauden behar eta baliabideen ondorioz, 70 barietate inguru garatu dira.Nolanahi ere, hartzaile izan daitezkeenek dituzten behar eta baliabide desberdinak direla eta, 70 barietate inguru garatu dira, oinarrizko eta artisautzako bertsioetatik industria-eraikuntzetara. Zenbait webgunek modeloei buruzko xehetasunak ematen dituzte, baita biodigestore erraz bat eraiki eta mantentzeko argibideak ere.\nAzken finean, biodigestoreek ingurumen- eta ekonomia-abantaila batzuk eskaintzen dituzte:\nBiogasa sortzen dute, eta erregai gisa erabil daiteke janaria prestatzeko, usain edo zapore arrotzik hartu gabe. Energia-iturri hori erabiltzean egurra erabiltzea saihesten da, deforestazioa murrizten lagunduz.\nGorotzak aprobetxatzeko aukera ematen dute, ura kutsatzeko arazoak, usain txarrak edo intsektuak hazteko tokiak saihesten dituzte eta gaixotasunak (patogenoak) sor ditzaketen mikroorganismoak kontrolatzen dituzte.\nSimaurraren ongarritze-ahalmena hobetzen dute. Prozesuan sortzen den lohiak nitrogenoa, fosforoa, potasioa edo magnesioa bezalako elikagaietan aberatsa den efluentea sortzen du, landareek zuzenean aprobetxatzen dutena. Horrela, nekazaritzako eta abeltzaintzako ustiategietako hondakin organikoen tratamendua baimentzen da eta haien karga kutsatzailea murrizten da.\nTxina da biodigestoreetatik biogasa ekoizten duen lehen herrialdea. Kalkuluen arabera, zazpi milioi digestore baino gehiago daude landan, eta horiek gasa ematen dute egoste- eta argiztapen-beharrei erantzuteko, eta, aldi berean, lurzoru degradatuak berreskuratzen dituzte mendeetan laboreen bidez. India da sistema horien bultzatzaile nagusietako bat: 1939az geroztik, klima hotz edo beroetan aplikatzeko hainbat eredu probatzen dituzte. Bestalde, Europan eta Estatu Batuetan digestio-prozesuan gertatzen diren fenomeno kimiko konplexuak ikertzen dira, etorkizunean hobeto erabiltzeko.\nBiodigestoreak eraikitzeak eragozpenak ere baditu:\nAbiapuntuko substratua biltzen den eremutik eta kontsumo-eremutik gertu egon behar du, bai hondakin organikoak pilatzeko, bai sistema bideratzeak dakartzan kostuak merkatzeko.\nTenperaturak konstantea eta 35 ºC ingurukoa izan behar du, eta horrek klima hotzetan lortzeko prozesua garestitu dezake.\nHidrogeno sulfuroa azpiproduktu gisa sor dezake gas toxiko eta korrosibo bat, eta, gainera, biogasaren bero-ahalmena murriztu dezake. Hala, prozesua garestitu egiten da, arazteko beharragatik.\nLehertzeko arriskua egon daiteke, gas erregaien segurtasun-arauak betetzen ez badira.\nbiodigestoreak biogas ekonomiko energia simaur


Tailerrak - Nagore Legarreta\nGure zurruntasunak hautsi eta esateko dugunarekin konektatuz argazki proiektuak garatzea da lantegiaren helburua. Bide horretan gure begiak heziko ditugu eta gure irudimena elikatu argazkilari ezberdinen lan prozesuak eta argazki lanak aztertuz. Intuizioa eta inprobisazioaz baliatuko gara gure lanak garatzeko eta argazkilaritzari eta sortzeari buruzko ideiak plazaratu eta eztabaidatuko ditugu.\nONTZIEKIN ARGAZKI KAMERA ERAIKITZEKO TAILERRA\n6-8 orduko lantegietan argazki kamerak eraikitzen dira berrerabilitako ontziak erabilita. Kamera hauekin gure ingurua jasotzen dugu argazkitan, tokian tokiko edukietara egokituz, tailerra garatzen den testuingurua kontuan hatuz eta bertarako egokia izan daitekeen proiektua planteatuz.\nTeknika primitibo bezain siplea da argazkilaritza estenopeikoa eta argazkilaritzaren oinarrian modu praktikoan ulertzeko aukera eskaintzen du. Tailerrean lan egiteko moduak ere teknika analogiko honen inguruan sor daitezkeen ezustekoekin jolasteko aukera ematen du eta efektu harrigarriak sortzen dira batzutan. Modu espontaneoan eta dinamikoan egiten dugu lan, gerta daitezkeen gauzei ateak irekita utziz.\nOrain arte burutu ditugun hainbat tailer:\nSan Telmo Museoa, Donostian, haur eta helduekin burutu genuen tailerra, denok batera.\nMadrilgo Hastings School-eko ikasleekin tailerra burutu genuen, Sala de Maquinas-en, eta Madrilgo Aspa galerian erakusketa jarri genuen.\nOñatiko Argazkialdian tailerra burutu zen, argazki jaialdiaren egitarauan barrua helduekin.


Boroako udal saneamendu kolektore berriaren lanak amaitu dira | www.amorebieta.com\nInicio Noticias Boroako udal saneamendu kolektore berriaren lanak amaitu dira\nBoroako udal saneamendu kolektore berriaren lanak amaitu dira\n– Kolektore berriak 2,5 km. ditu eta Boroako San Pedro auzoko hondakin isurketak jasotzen ditu eta udal kolektorera eta Astepeko hondakin uren araztegira bideratzen ditu.\n– 23 eraikinetako ur zikinak jasotzen ditu. Horietako asko bizitza biko etxebizitzak dira, baita Boroa jatetxekoak, «Anaitasuna Elkartea» txokokoak eta Boroako igerilekuko komunetakoak.\n– Orain arte Boroan ez da egon udal saneamendu kolektorerik eta horrenbestez, etxebizitza bakoitzak bere putzu septikoa du.\nAmorebieta-Etxanoko Udalak Boroako San Pedroko saneamendu kolektore berriaren lanak amaitu ditu. Honek 23 eraikinetako ur zikinak batuko ditu (aurrerantzean beste bost gehiago batu ahal izango dira), baita Boroa jatetxekoak, «Anaitasuna Elkartea” txokokoak eta Boroako igerilekuetako komunetakoak.\nObra hau burutu arte, Boroan ez zegoen udal kolektorerik. Horrenbestez, etxebizitza bakoitzak bere putzu septikoa zuen, gero lurrera edota errekara isurketa eginez eta kiratsa sorraraziz batez ere euri gutxi egiten zuen sasoian.\nKolektore berriak guztira 2,5 km. inguru ditu. Boroako San Pedro auzoko ur zikinak batzen ditu eta Boroako enpresa parkean dagoen udal saneamendu kolektorera bideratzen ditu. Era berean, Astepeko Hondakin Uren Araztegira bideratzen dira.\nSaneamendu kolektorea egiteaz gain, eraikinak hargune partikularren bidez lotu dira eta lehen zeuden putzu septikoak kendu.\nLanak Construcciones Morgari esleitu zitzaizkion, 362.000 euro ingururengatik, kostua eta benetako egikaritze epea adostutakoaren araberakoak izan direlarik.\nBestalde, Udalak Kaputxe inguruan udal kolektore bat martxan jarri du, auzokideek zuten kezkari erantzun bat emanez eta inguruko etxebizitzen saneamendu urak behar bezala jasoz.\nHala eta guztiz ere, kolektorea egin nahi zuten norbanakoek konexio kostu handiei aurre egin behar zietenez, luzamendu bat eman zitzaien hargune partikularrak udal kolektorearen zati berrira lotu arte.\nEmandako epea igaro denez, Udalak duela gutxi Kaputxeko ponpaketa putzua ekipatu du, beharrezkoa kota arazo batzurengatik, kolektorearen zati berria Urritxeko ponpaketa putzuarekin lotzeko. Aipatu ekipamenduaren kostua 22.000 euro baino gutxiagokoa izan da.\nPutzua ekipatzeko bulkada ponpa bi jarri dira, dagokion hornidura elektrikoarekin, baita telekomunikazio ekipo bat ere, sor daitezkeen alarma posibleen berri izan dezan Astepeko Hondakin Uren Araztegiaren ustiapena daraman adjudikaziodun enpresak eta baita Dudeako Hondakin Uren Araztegiarenak eta baita udal saneamenduko lehen mailako sarearen manentze-lanak. Gainera, instalazio honek bere burua garbitzeko sistema bat du, mantentze-lanen eraginkortasuna hobetzeko.\nArtículo anteriorZUGAN NI KARTEL LEHIAKETA ABIAN DA\nArtículo siguienteAmorebieta-Etxano recoge las aportaciones de los ciudadanos para la elaboración del nuevo PGOU


Nazioarteko Prentsa | Mundua Begira\nEuskal Herria Nazioarteko Komunikabideetan\nmartxoa 13th, 2008 4:39 pm Europa, Nazioarteko Prentsa Leave a comment\nPolitikari espainolek behin eta berriz errepikatu digute Kosovoren independentzia aldarrikapenak ez duela beste kasu batzuetarako aurrekaririk suposatzen. Behin eta berriz azaldu digute ere Euskal Herriko egoera ezin dela Kosovorenarekin alderatu.\nHala ere Kosovoren independentzia geroztik Nazioarteko hainbat komunikabideetan artikulu ugari azaldu dira bi kasuak konparatuz, euskal herritarren iritzia plazaratuz eta abar. Agerturiko artikuluak irakurri, ikusi eta entzun ostean uste dut Europarrak espainol agintariek esaten digutenaren kontra bai ikusten dutela lotura bi kasuen artean, eta are gehiago, Euskal Herria independentzia berreskuratu nahi duen nazio bezala azaltzen dutela.\nAdibide gisa telebista finlandiarrak agerturikoa: http://arenan.yle.fi/toista?id=1131945 (4. minutuan hasten da).\nAlderdi politikoen ilegalizazioa eta eskubide zibil eta politikoen murrizketa Europako komunikabideetan gero eta gehiago azaltzen ari den gaia da ere. Azkenengo hauteskundeen arira artikulu ugari azaldu dira europako hainbat komunikabideetan Euskal Herrian bizi den demokrazia eza zalatuz. Klassekampen egunkari norbegiarrak artikulu luzea publikatu zuen Otsailaren 15ean ( http://www.klassekampen.no/artikler/utenriks/51129/mod_article/item/null ), eta baita Arbejderen egunkari daniarrak ( http://www.arbejderen.dk/index.aspx?F_ID=46452&TS_ID=2&S_ID=17&C_ID=120 ).\nHauteskundeak ikuskatzen ibili den nazioarteko delegazioak ere lan dexente egiten dabil europako hainbat komunikabideetan artikuluak plazaratuz eta Euskal Herriko egoera zalatuz. Adibide gisa aipatuko nituzke Hego Tiroleko Die Neue Sudtiroler Tageszeitung egunkarian ikuskatzaile delegazioko kide eta Hego Tiroleko Parlamentuko lehendakaria den Franz Pahl idatzirikoa edo Suediako hainbat komunikabideetan Jeannete Escanilla, Uppsalako zinegotziak, publikaturikoak.\nEgia da Euskal Herrian gertatzen denaren inguruan berri gutxi ateratzen direla nazioartean, eta gatazkaren konponbiderako gurean gertatzen dena kanpoan eta bereziki europan azaltzea garrantzi itzela duela. Ea azken aste hauetan gertatu dena errepikatzen den datozen asteetan.


Astegunetako kultura (eta II)\n2005eko maiatzaren 22a\nAstegunetako kulturaren metaforaz aritu nintzen urtarrilaren 30eko artikuluan. Horretarako, letra larriz eta letra xehez idazten diren kulturen arteko bereizketa egin nuen txikitako irudi baten bidez. Ideia nagusia? Egungo joerak jaiegunetako Kultura bultzatzen duela, batik bat, baina gehiago zaindu beharko genukeela astegunetakoa, haren elikagarri zuzena denez gero.\nLau hilabete igaro ondoren, egoerak berdin dirauenez, hari beretik jarraitzea erabaki dut.\nGauzak honela, zer da, baina, zaindu behar dugun hori? Zer falta du astegunetako kulturak?\nBulimila informatiboa bizi dugula aipatzen nuen aipatu artikuluan, eta, halakoetan espezialista batengana jotzea izaten da onena.\nNik puri-purian dagoen nutrizionista batengana jo dut aholku eske eta hark esandakoa hurbilen zaidan kultur alorrean txertatu dut, hots, literaturan.\nAzken urteotan makina bat liburu argitaratu da. Izugarri handitu da produkzioa, eta, denok dakigu kantitatea ez dela beti kalitatearekin bat etortzen, baina konpetentzia akuilu ona izaten da lana hobetzeko orduan, nahiz eta askotan distiratsuen eta jaiegunetako itxura handien duenak gehiago saldu xumeak baino, besterik gabe, merkatuak halaxe funtzionatzen duelako.\nArgi dago. Zaila da merkatutik at jokatzea. Baina, merkatuaren lege horiek benetan elikatzen al dute kultura? Zeri erantzun behar dio kulturgintzak gizarte batean? Zein da bere zeregina? Zein da bere funtzioa? Kopuru aldetik euskal liburuek gora egin dute, baina, neurri berean hobetu al dira gure gustu estetiko, iritzi kritiko eta hausnarketa ahalmenak?\n1- Garbiketa zikloa\nBulimia hitza entzunda, erraz asma daiteke erantzuna: etenik gabeko informazio garaia bizi dugu baina ez dugu astirik hartzen guztia digeritzeko.\nOreka berreskuratu nahi denean, garbiketa batekin hastea aholkatzen dute adituek. Horretarako, jakin egin behar, baina, zer den beharrezkoa nire gorputzarentzat, zer den beharrezkoa nire bihotz eta adimenarentzat.\nGaiarekin loturiko galdera bera datorkit, behin eta berriz, burura. Literaturak, esate baterako, zertan lagun dezake teknologiak eta merkatuak agintzen duten era honetan? Zer rol bete dezake fikzioak, joko honetan?\nTribu zaharretan diotenez, gizakiok hiru behar nagusi omen ditugu: jana, bizilekua eta kontuak. Janak eta bizilekuak gure gorputza elikatzen eta babesten dute. Kontuek, berriz, pertsonen arteko adierazpena eta komunikazioa bultzatzeaz batera, errealitatea bizitzeko eta amesteko bidea eskaintzen digute, norbera eta bestea, dagoena eta duguna ikusteko edota imajinatzeko aukera.\nOngizate-estatu batek hiru beharrok ase behar lituzke. Zein da kontua, ordea? Bat, janari asko ekoiztu arren, gaizki elikatzen garela. Bi, etxe berriak egin eta egin arren, bizileku duina lortzea oraindik luxua dela. Hiru, kontu asko idatzi eta argitaratu arren, horietaz gozatzeko astirik ez dugula.\nEta, zer behar du organismo bizi batek zutik irauteko? Ura, gatz mineralak, azukre pixka bat, koipea neurrian, bitamina asko eta proteina egokiak.\nNola lortu elikagai horiek guztiak eguneroko bizimoduan?\n2- Mantenimendu dieta\nBehin garbiketa zikloa pasa ondoren, mantenimendu dieta bat eratzen dute nutrizionistek beharrezko osagaiekin. Pertsonaren gustuak, ohiturak eta jokabideak kontuan hartuz egiten dute.\nKulturaren kasuan, non bilatu ura, gatz mineralak, azukreak, koipeak, bitaminak eta proteinak? Nola bilatu horien guztien arteko oreka?\nIrudimenari atea jo diot erantzun bila. Hara zer erantzun didan.\nElkar guneek eta hausnarketa guneek eman diezagukete derrigor behar dugun osagaia: ura. Lekuak beteta eta etenik gabeko mugimenduan manten daitezen, ordea, hor ditugu bitaminak eta gatz mineralak. Proteinak lortzeko biderik onena, berriz, ekintza elikagarriak antolatzea. Jaki gozo eta koipetsuak jaiegunetarako uztea onena.\nHonekin nahikoa al da, ordea?\n3- Ohitura aldaketa\nDietak eta menuak gorabehera, joerak aldatu beharra dagoela diost nutrizionistak, lehengoan jausi nahi ez bada, behintzat. Eskuartekoari helduta, kultura ez da, soilik, denbora-pasa hutsa. Aisialdia bizitzaren zati bat da; ez da ase behar, elikatu baizik.\nOhitura berriak, errito berriak. Eguneroko bizimodua aberasteko egitasmoak asmatu eta eraiki behar dira. Errito berriak sortu behar ditugu. Zer eskatzen du errito batek? Bat, denbora. Bi, espazioa.\nKultur etxeak eta liburutegiak ez dira liburu hutsez beteriko tokiak. Toki horietan bizia elikatzeko osagai gehiago eskaini behar dugu: ura, gatza, bitaminak, proteinak, koipe pixka bat eta azukrea neurrian.\nArkitektuek eta arduradunek aholkua eskatu behar diote erabiltzaileari. Elkar ulertzeko, elkar ikusteko, elkarrekin egon eta elkarrekin denbora elikatzeko gune aproposak eratu behar ditugu. Frontoiak badu bere gune karratua. Hitzari eman behar zaio orain berea: biribiltasuna.\n2022-07-05 | ARGIA\nDepresioak eta antsietateak %25 egin zuten gora pandemiaren lehen urtean, Osasunaren Mundu Erakundearen arabera. Buruko osasunari duen garrantzia ematea eta osasun publikoa indartzea beharrezko jo ditu erakundeak, mende aldaketatik orain arte egin den datu bilketarik handiena... [+]\nSan Fermin jaietan Kalixto taberna irekiko du Mugimendu Sozialistak Iruñean. Uztailaren 4 iluntzean Espainiako Poliziak lokala miatu du, drogen aurkako kontrol bat zela argudiatuta. Iruñerriko Kontseilu Sozialistak salatu du "beldurra eragiteko" ekintza... [+]\n2022-07-05 | Maddi Viana Zubimendi\nEuskal Elkargoak uztailaren 9an bozkatuko du testu berria, etxebizitza turistikoak murrizteko helburuarekin.\nNola antolatu klima larrialdiaren eta arazo sozialen aurrean?\nKlima aldaketaren eraginaz eta erabakiak hartzen dituztenak presionatzeko mobilizazio ereduez, etxebizitzaren krisiaz, justizia sozialaz eta etorkizun jasangarri baterako alternatibez ikasteko eta eztabaidatzeko kanpalekua antolatu dute Alda eta Bizi! kolektiboek.\nKatixa Dolhare-Zaldunbide izendatu dute Euskal Kultur Erakundeko lehendakari\nUztailaren 2an izendatu dute Euskal Kultur Erakundearen (EKE) lehendakari Katixa Dolhare-Zaldunbide idazlea eta ARGIAko kolaboratzailea. EKE erakundea 1990ean sortu zenetik, izan duen lehen emakume lehendakaria da.


Izaskun Bengoa Espainiako ipar-martxako Kopan garaile atera da berriro ere - Amurrio - Aiaraldea.eus\nIzaskun Bengoa Espainiako ipar-martxako Kopan garaile atera da berriro ere\nUnai San Pedro Camacho 2021-09-07 09:20\nAmurrioarrak lehen postua lortu zuen igandean Azagran gauzatutako frogan.\nIgandekoa Izaskun Bengoaren bigarren garaipena da Espainiako ipar martxako Kopan. Izan ere, txapelketako lehen jardunaldia irabazi zuen pasa den uztailaren 4an, eta berriro gailendu zen irailaren 5ean.\nAzagrakoa 12,8 kilometroko ibilbidea izan zen, 3,2 kilometroko bueltak burutuz. Emakumezkoetan Bengoak podiuma errepikatu zuen, eta Gasteizen lehen proba egin zenetik Kopako sailkapenean duen lidergoa mantetzen du. Amurrioarrak 1:21:14an bukatu zuen, emakumezkoen lehenengoa eta sailkapen nagusiko zazpigarrena izanez. Atzo ez zuen aurkaririk izan lehen postua defendatzeko.\nBestalde, gizonezkoetan, Ramón Álvarez izan zen atzoko garaile.\nOraindik Espainiako Kopako beste bi proba ditu aurretik Bengoak: Valladoliden (irailak 19) eta Sevillan. Horrez gain, beste lau lasterketetan parte-hartzea aurreikusi du urtea amaitu aurretik, horietako bat da urriaren 24an jokatuko den Kluben Txapelketa.\nKirolari amurrioarra oso motibatuta dago aurrean dituen erronkei heltzeko. Lorpen ugari lortu ditu dagoeneko: ekainaren 6an Espainiako txapeldunorde izan zen, Coruñan jokatutako Ipar-martxaren Espainiako Txapelketan. Gainera, Espainiako Kopako lehen jardunaldia irabaztearekin batera, Arabako eta Euskadiko txapelak ere irabazi zituen.


Willis Drummonden azken zuzenekoak estudioan sartu aitzin — Gaztezulo\nWillis Drummonden azken zuzenekoak estudioan sartu aitzin\nWillis Drummonden azken zuzenekoak estudioan sartu aitzin https://www.gaztezulo.eus/albisteak/willis-drummonden-azken-zuzenekoak-estudioan-sartu-aitzin https://www.gaztezulo.eus/albisteak/willis-drummonden-azken-zuzenekoak-estudioan-sartu-aitzin/@@download/image/20108308178Willis_Drummond_3.jpg\nWillis Drummond taldeak zenbait kontzertu emango ditu azaroa bitartean, eta urte bukaeran hirugarren diskoa grabatzeari ekingo dio buru belarri. Lehen emanaldia irailaren 4an izango da Urruñako plazan -festetan dira Lapurdiko herrian- eta hilaren 17an Urretxun emango dute. Handik aurrera Herrialde Katalanetan eta Espainian joko dute. Azken kontzertuak Euskal Herrian emango dituzte. Joan den hilabetean plazaratu zuten Willis drummond psilocybenea zuzeneko lana, Bidehuts kolektiboarekin eta lan horretako kantak joko dituzte.\nRocka jotzen du laukoteak batez ere, baina post-hardcoretik ez dabiltza oso aparte. Urteko azken hilabeteak eta datorren urtearen hasiera estudioko hirugarren diskoa grabatzen emango dute. Hori ere Bidehutsek kaleratuko du.


Plana familian: Baxauri eta Obekuri herrien artean zabaltzen diren pagadiak eta ameztiak – Guraso.eus\n2018-10-13\tGoiena\tIruzkinik ez\nBarrualdeko turismoa eta ornitologia bultzatzeko asmoarekin, orain dela lauzpabost urte ibilbide ornitologiko bat egokitu zuten Arabako bi herriren artean.\nErrekastoak eta pago altuek zainduta ibili ahalko gara Baxauriko basoan, eta ameztiak lagunduta Obekuri aldean. Inguruok, gainera, hainbat hegaztiren babesgunea dira; okil handiak, okil ertainak, gabiraiak, edo aztore arruntak ikusi eta entzuteko parada izango dugu, isilka ibiliz gero.\nOkil ertaina da, hain zuzen, Baxauriko eta Obekuriko basoetako eta ondoan dagoen Izkiko natur parkeko izarretako bat. Iberiar Penintsulako okil ertainen populazioaren %30 eremu horietan bizi baita. Halaber, Obekuriko presak eta Baxauriko Ramuza urmaelak hainbat hegazti erakartzen dituzte uda partean, eta patxadaz hartzen badugu, ahateren bat agertuko da, seskadien artean.\nIruzkinik ez "Plana familian: Baxauri eta Obekuri herrien artean zabaltzen diren pagadiak eta ameztiak"


Sopelako Udala - Udalak etxebizitzak alokatzeko dirulaguntzak eskatzeko epea zabaldu du\nZu hemen zaude: Hasiera Albisteak Udalak etxebizitzak alokatzeko dirulaguntzak eskatzeko epea zabaldu du\nSopelako Udalak guztira 40.000 euro bideratuko ditu pertsona gazteei euren emantzipazio bidean laguntzeko eta Sopelan alokairuko etxebizitza bat eskuratzeko erraztasunak eskaintzeko.\nEskaerak egiteko epea gaur zabaldu da, urriak 23, eta interesa duten pertsonek, azaroaren 8ra arte izango dute eskaerak aurkezteko denbora.\nInstituzio publikoek beharrezkoak diren inguruabarrak bultzatu behar dituzte etxebizitza duin eta egokia izateko eskubidea bermatzeko. Sopelako Udalak jakin badaki udalerrian etxebizitza bat alokatzeko zailtasunak dituzten herritarrak daudela. Hala, beste urte batez, Udalak laguntza ekonomikoak emango ditu etxebizitzaren alokairuaren ordainketa errazagoa egiteko.\n“Pertsona gazteei laguntzea euren emantzipazio bidean eta orokorrean, Sopelan alokairuko etxebizitza bat eskuratzea erraztea dira dirulaguntza lerro honen bi helburu nagusiak” esan du Josu Landaluze alkateak.\nUdalak, guztira, 40.000 euro bideratuko ditu eta eskaerak egiteko epea gaur bertan, urriak 23, zabaldu da. Interesa duten pertsonek, azaroaren 8ra arte izango dute eskaerak aurkezteko aukera. Sopelako Udalak Sabino Arana kaleko 1.ean duen Erregistro Nagusian aurkeztu beharko dira eskabideok, edo bestela, Larrabasterrako Loiola Ander Deuna kaleko 28.ean dagoen Herritarren Arretarako Bulegoan. Era berean, telematikoki aurkeztu ahal izango dira Udalaren egoitza elektronikoaren bitartez: https://sopela.egoitzaelektronikoa.eus\nOnuradunei dagokionez, bi adin-multzo ezberdinduko dira: 18 eta 35 urte bitarteko pertsonak (A-Modalitatea) eta 36 urtetik gorako pertsonak (B-Modalitatea).\nDirulaguntzen onuradun izan daitezke, beste batzuen arten, baldintza hauek betetzen dituzten adin nagusiko pertsona fisiko guztiak:\nDiru-laguntzaren eskatzailea etxebizitza baten alokairu kontratu baten titularra izan beharko da, eta etxebizitza hori bere ohiko egoitza izan. Aipatutako kontratua Euskal Autonomia Erkidegoko Hiri Finken Errentamendu Kontratuen Erregistroan inskribatuta izan beharko da.\nDirulaguntza eskatzen duen pertsonaren eta errentatzailearen artean ezin izango da inolako familia-loturarik izan odolkidetasun edo ahaidetasuneko bigarren mailaraino.\nBU-ko diru-sarreren muga urteko deialdian: 25.000,00 euro gordin urtean, bizikidetza-unitatea pertsona bakar batez osatuta baldin badago. 32.000,00 euro gordin urtean, bizikidetza-unitatea bi pertsona baino gehiagoz osatuta baldin badago\nAntzeko xedea duten beste administrazio publikoko laguntzekin bateraezinak dira. Beraz, BU-ko inor ezin izango da antzeko xedea duten beste administrazio publikoko laguntzen onuradun izan.\nAlokatutako etxebizitza Sopelako udalerriaren barne aurkitu beharko da, eta Udal Erroldan altan emanda. Etxebizitza lehendik dagoen eraikin batean kokatuta egon behar da, eta eraikin hori hirigintza-planeamenduan finkatuta izan behar da, eta haren aurreikuspenekin bat etorri.\nInteresa duten pertsonek, bete beharreko baldintza, balorazio irizpide eta aurkeztu beharreko dokumentazioaren inguruko informazio gehiago Sopelako herrian etxebizitzak alokairuan hartzeko dirulaguntzak ematea arautuko dituzten oinarri erregulatzaileetan kontsultatu ahal izango dute.\nINFORMAZIO GEHIAGO: http://www.sopelaudala.org/index.php/es/documentos/cat_view/23-dirulaguntzak-subvenciones/41-doan-lehia-libre-concurrencia


Kale zaharra eta Lizaur kaleko ur hoditeria berritzeko lanak trafikorako kritikoa den bi kaleen elkargunera iritsi dira. — Oñatiko udala\nKale zaharra eta Lizaur kaleko ur hoditeria berritzeko lanak trafikorako kritikoa den bi kaleen elkargunera iritsi dira.\nOraingoz, arazo handirik gabe, autoen joan-etorria semaforo bidez bideratzen ari dira.\nOtadui zuhaiztian, Olalde baserriaren parean hasi ziren hoditeria aldatzeko lanak Lizaur kaleraino iritsi dira jada. Gune kritikoa da hori, errepidearen alde batetik egin diren lanak bestaldera aldatu behar direlako eta ur edangarriaren hoditeria ez ezik, saneamenduarena eta beste azpiegitura batzuenak berritzeko ere aprobetxatuko delako.\nKale zaharrak eta Lizaur kaleak bat egiten duten gune hori estutu den arren, ez da trafikorako guztiz itxi. Ez behintzat oraingoz. Autoen joan etorria semaforo bidez arautzen da. Baina izan da aldaketarik, Aita Madina kaletik doazen autoei ez baitzaie eskumatara biratzen uzten eta derrigorrean Posta bulegoruntz hartu behar baitute. Inguruan zanga berriak irekitzen direnean edo kalea bera zeharkatuz errepidea zulatzen denean beste neurri batzuk hartu beharko direla aipatu digu udaltzain buruak, baina oraingoz, ez da halakorik behar. Hori bai, bertatik derrigorrean pasa beharrik ez dutenei beste bide batzuk erabiltzeko eskatzen zaie.\nAzaroa inguruan Kasablankan hasi ziren ur hoditeria aldatzeko lan hauek, posta-bulegora bitartean luzatuko dira.\nEdateko ur garbiaren hoditeria eta bestelako azpiegitura hoditeria batzuk berritu ondoren Kale Zaharrak eta Lizaur kaleak bat egiten duten inguru horretan oso kaltetuta dagoen errepidearen zoladura ere konponduko da. Asfaltoa oso hondatuta dago, zulo handiak daude eta konpondu beharra dago.\nHoditeria aldatu eta ondorengo asfaltatze lanak egiteko beraz, oraindik asteak beharko dira.


Herri Ondarea :: Pinuak sartzen hasteak kalte pastoreei\nPinua sartzen hasi ziranean, pastoreentzako kanbioa etorri zan. Pinua sartzeko, zarratu egiten eben dana eta pasto gitxi geratzen zan. Nahikoa txarto ibili ziran ganadua euki ebenak. Aitak, ardiak kendu ebazanean, 60 bat urte eukiko ebazan. Egun osoan egon behar izaten eben ardien atzean, pinua jan ez eien; beti matraka hutsean. Orduantxe kendu eben pastore askok ganadua. Behiak soltu euki ebezanek be orduan kendu ebezan.


gloriarey | B06: Ikastetxeetako Aholkularien Mintegia\nDatorren ostegunean Norbanako Curriculum Egokitzapenak egiteko esku artean ditugun jarraibide berriak aztertuko ditugu.\nBestetik, Bizikasi prestakuntzari buruz hitz egingo dugu; ikastetxeetan zer asmo duzuen, zuen beharrak eta interesak zeintzuk diren jakin eta ahal dugun hoberen bideratzeko.\nOhiko moduan, lan saio hauen balorazioa egin beharko dugunez, bete ezazue, mesedez, galdetegi hau eta 18-19rako proposamenak pentsatu, denonak jasotzea interesatzen zaigu eta.\n2018/05/18 at 10:21 am Deja un comentario\nApirilak 26ko saioan Dislexia eta irakurketa zailtasunei buruzko material eta ezagutza truke oso interesgarria burutu genuen. Aipatutako erreferentziak mintegiko sites-gunean eskuragarri daude.\nMaiatzeko lehen saioan “Adoptatutako ikasleei eskola inklusiboan eman beharreko hezkuntza-erantzuna.” dokumentua aztertuko dugu. Eskolaren atalari ekingo diogu, 3.atala hain zuzen, binaka tarte bana aztertuta taldean partekatzeko.\nSaioa denontzat probetxugarria izango delakoan.\n2018/05/03 at 2:48 pm Deja un comentario\nJorratutako testuaren baliagarritasuna azpimarratzeaz gain, besteren artean, honako ideia hauek partekatu genituen:\nTestua irakasleekin partekatzea ondo legoke, lankideei irakurtzeko gogoa pizteko ideia bi aipatu genituen. Bata azken orriko laburpena irakasle gelako kortxoan iltzatzea, iradokizun moduan. Bestea, estimuluen adibideak karteltxo batean jartzea denok ikusteko moduan.\nIrakaslearen, edota jagolearen…, jokabideaz hausnarketa egin beharra, bestela gure interbentzioekin nahi ez ditugun ondorioak sortaraz ditzakegu.\nPortaera biolentoak baztertzeko lehentasuna haurren jokabide egoki eta eredugarriak azpimarratzean datzala.\nIrakasleon hizkeraren garrantzia: zehatza, harira doana, iritzi ebaluatzailerik gabea, baiezko estimuluduna…\nIrakasle talde osoa era berean jokatu beharra, haurrek, inolako anbiguotasunik gabe, bizi dezaten edozer eratako biolentziaren kontrako jarrera irmoa.\nJokabide desegokiak alda daitezkela haurrei adieraztea eta prozesu horrekin konpromezua adieraztea; bere portaera aldatu behar duen haurrarekin batera lan egitea, ez haren kontra.\nTestuarekin batera egindako komentarioen artean “Ausarten kluba” aipatu zen. Padres y maestros aldizkariak artikulu interesgarri hau argitaratu zuen iraileko zenbakian: “El club de valientes de la comunidad de aprendizaje IPI Sansomendi”\n2018/02/16 at 12:59 pm Deja un comentario\nIhauterien bueltan egingo dugun mintegi bileran Tertulia Pedagogikoa egingo dugu honako testuarekin:\nSLABY, ROEDELL. AREZZO y HENDRIX La prevención temprana de la violencia (Herramientas para los maestros de niños pequeños) 4. kapitulua: Respondiendo de maneras eficaces.\nTestua jatorriz ingelesez idatzita dago, erabiliko dugun itzulpena Colombiako Medellinen haurren arteko biolentziaren prebentziorako programa baterako egindakoa da. Nabari egingo zaizkigu, hainbat esmoldetan, hango gaztelaniaren berezitasunak.\nTertulia Pedagogikoa nola prestatu eta nola parte-hartu dokumentu honetan azaltzen da.\n2018/02/02 at 9:56 am 1 comentario\nHonela geratu da gure lan plana:\nAbenduan ez da mintegi saiorik izango.\nUrtarrilaren 11an, diskalkulia gaia jorratuko dugu, Eduardo Herrererak emandako prestakuntza saioko materialetan oinarrituta. Aurrez, Irakurketa Lantzeko Orientabideak dokumentuaren aurkezpen laburra egingo dugu, ikusiko dugu noiz eta nola landu.\nUrtarrilaren 25ean, TEL gaia jorratuko dugu. Aracelik aurkeztuko digu mintegian lantzeko materiala.\nOtsailaren 15ean, jarrera arazoak nola kudeatu ikastetxean. Erreferentziatzat aurreko urteetan erabilitako liburua hartuko dugu: Alumnado con dificultades de regulación del comportamiento\nMartxoaren 1ean, kanpoko aditu batekin Dislexia gaia PT irakasleekin batera.\nMartxoaren 22ko saioa ordezkatu dugu apirileko bigarren saioarekin.\nApirilaren 12an, Dislexia gaiaren 2. Saioa.\nApirilaren 19an, mintegiko saioa Dislaxiari buruz egindako ikastaroan sakontzeko.\nMaiatzaren 10ean, TDA gaia.\nMaiatzaren 24an, azken mintegi saioa, gaia oraindik zehazteke.\nData hauek guztiak egutegian ikusgarri dauzkagu.\n2017/11/30 at 2:52 pm Deja un comentario\nAzaroaren 23an mintegi saioa\nDatorren ostegunean Detekzio Espezifikorako Probak eta Eskalak aztertuko ditugu, PLON-R, M chat, ECO (evaluación de la comunicación) eta C.A.R.S. eskala, besteak beste.\nZuek inoiz erabiltakoren bat ekartzea mereziko luke, adibide modura.\nHonezaz gain, gogoratu 2. eta 3. hiruhilekoen programazioa patxadaz egin behar dugula, orotara 8 lan saio.\nAdi, liburutegian elkartuko gara!\n2017/11/17 at 12:12 pm Deja un comentario\nAzaroaren 9an mintegi saioa\nFlickr cc-tik hartua\nAurreko saioan hasitako lanarekin jarraituko dugu, eskuartean darabilguna amaitu eta egindakoa elkarri azalduko diogu. Badugu zeregin nahikotxo, beraz.\nDenontzako bai saioa baita materiala oso erabilgarriak izango dira.\nGogoratu, halaber, hurrengo saioetarako gaien zerrenda jasotzeko zain gaudela. Ekarri zuen proposamenak!\n2017/11/03 at 12:29 pm Deja un comentario


Aldundiak partaidetzako esperientzia pilotu bat aktibatu du Gipuzkoan berdintasunari buruzko eztabaida bultzatzeko - Artikulua - ORAIN Gipuzkoa\nAldundiak partaidetzako esperientzia pilotu bat aktibatu du Gipuzkoan berdintasunari buruzko eztabaida bultzatzeko\nEspazio berri horretan online plataforma berritzaile bat sartu da, partaidetza espazioa Gipuzkoako emakume guztien eskura egon dadin\nLurraldeko emakumeekin batera, emakumeen eta gizonezkoen arteko berdintasuna bultzatzeko politikak eta formulak bilatzeko ahaleginetan, Gipuzkoako Foru Aldundiak GUNEA aktibatu du berriro. Kontsulta izaera duen gune berri horren bitartez GUNEA biziberritu nahi da eta emakumeen eta gizonen arteko berdintasunari lotutako gaiei buruzko eztabaida bultzatu, betiere erakundeen, emakumeen elkarteen, feministen sarearen eta esperientzian parte hartu nahi duten emakume guztien lankidetzarekin. Jatorrizko proiektuan sartuta zeuden emakumeen elkarteek, 40 inguru, parte hartuko dute e-GUNEA plataforma birtualean –hurrengo egunetan jarriko da martxan- eta, elkarte horiez gain, berdintasunaren alorrean eztabaidatu eta aurrera egiteko interesa duten emakume guztiak ere parte hartu ahal izango dute.\nDatorren maiatzaren 30ean egingo da lehen bilera; GUNEA berriaren inguruan presentziazko 4 bilera egingo dira urtean zehar. Horrela, urrira arte GUNEA plataforman eztabaidatuko diren bi gaietako bat adostu eta zehaztuko da lehen "espazio komun” honetan. Gipuzkoako Foru Aldundiaren proposamenez, genero indarkeria izango da bigarren gaia –egungo Emakumeen eta Gizonen Berdintasunerako Organoaren lerro estrategikoa-.\nHemendik aurrera, plataforma birtual berrian (www.berdintasuna.gipuzkoa.net) izena eman duten emakume guztiek parte hartu ahal izango dute beraiek aukeratutako eztabaidan eta, horretarako, ezagutza eta iritziak jasotzeko prestatu diren hainbat komunikazio kanal erabili ahal izango dituzte. Espaziorako aurreikusitako teknologia berriek eta partaidetza eta adostasun dinamika berriek aukera emango dute presentziazko eztabaidak gauzatzeko eta, baita ere, jende gaztea erakartzeko: emakume belaunaldi berriak, berdintasunaren alde eta elkarteetatik kanpo daudenak.\nIdazkaritza Tekniko baten laguntzarekin, bi eztabaida horien ondorioak prest egongo dira Gipuzkoako Foru Aldundian abenduan aurkezteko, erakundearen etorkizuneko politikak bideratzea eta hobetzea baita azken helburua. Ondorio horiek ezagutza berritzailea ekarriko dute eta erabaki politikoak hartzeko prozesuak bideratuko dituzte; gainera, esperientzia pilotuaren arrakastak aukera emango du GUNEA espazioaren funtzionamendu esparrua zehazteko eta balidatzeko.\nAldundiaren gobernantzaren eredu berriarekin bat eginez, ekimen honen bitartez partaidetza eta lankidetza sustatu nahi da, eragile sozial eta instituzionalen arteko harremanak indartzeko -2013an inauguratu zen jatorrizko espazioaren helburua- eta, halaber, aurrerabidean parte hartu nahi duten emakume guztiak proiektu honetan barneratzeko.\n“Hau eraikuntzarako espazio bat da” esan du Miren Elgarrestak, Gipuzkoako Foru Aldundiko Emakumeen eta Gizonen Berdintasunerako Organoko zuzendariak, esperientzia aurkezteko ekitaldian. “Oso garrantzitsua da, beraz, berdintasun alorrean Gipuzkoa lurralde aurreratua izaten lagundu nahi duten emakumeen partaidetza datozen egunetan martxan jarriko den topaketa aitzindari eta berritzaile honetan”.\nEmakumeen eta Gizonen Berdintasunerako Organoak finantzatutako GUNEA espazioa eraikitzeko irizpideak eta oinarriak jasota daude indarrean dauden foru arau hauetan: Partaidetzako Foru Araua eta Emakumeen eta Gizonen arteko Berdintasunari buruzko Foru Araua. Orain martxan jarriko den prozesuak berak zehaztuko du Gunea berriaren funtzionamendu eredua. “Espazio irekia, malgua eta anitza, sortzailea eta hazteko bokazioa duena, presentziazko espazioen eta espazio birtualen bitartez lan egingo duena, eta ondorio oso zehatzak lortuko dituena” esan du Elgarrestak.\nAzkenik, Emakumeen eta Gizonen Berdintasunerako Organoko zuzendariak dei egin die lurraldeko emakume guztiei esperientzia pilotu honetan parte har dezaten eta, horrela, arrakasta izan dezan eta GUNEA espazioaren etorkizuneko funtzionamendu esparrua zehazten eta balidatzen lagundu dezaten.


Aranzadi | Zientzia Elkartea · Society of Sciences · Sociedad de Ciencias · Societé de Sciences » Frankismo garaiko giza eskubide urraketak biltzen dituen liburua aurkeztuko dute Azpeitiko udalak eta Aranzadik, azaroaren 20an, ekitaldi irekian\nFrankismo garaiko giza eskubide urraketak biltzen dituen liburua aurkeztuko dute Azpeitiko udalak eta Aranzadik, azaroaren 20an, ekitaldi irekian\nAzaroaren 20a aukeratu dute Azpeitiko Udalak eta Aranzadi Zientzia Elkarteak ‘Azpeitia 1945-1975. Giza eskubideen urraketak eta errepresioa diktadorea hil artean’ liburua aurkezteko. egun horretan, 19:00etatik aurrera liburua aurkezteko ekitaldi irekia izango da udaletxeko 5. solairuan. Liburu honekin, gainera, Azpeitiko Udalak 36ko Gerratik gaur egun artera arteko denbora tarte guztietako giza eskubide urraketen inguruko azterketak guztiak eginda izango ditu: “Euskal Herrian horrelako lan oso bat egina duen lehen herria izango da Azpeitia”, adierazi du Javi Buces Aranzadi Zientzia elkarteko historialariak. “Gertaera nagusien inguruko egia jakiteko ikerketak eginak ditugu, edonoren eskura, baina justizia eta erreparazioaren baitan, oraindik ere erronka handiak ditugu. Elkarlanean jarraituko dugu, memoriaren baitan lanean. Ez da ezer amaitzen hemen, hau lanketaren oinarria besterik ez da. Elkarlanean pauso berriak emango ditugu”, gaineratu du Nagore Alkorta alkateak.\nFakultateetan irakasten dute, historia historia bihurtzen dela gertaeretatik 100 urtera. Azpeitiko Udalak 2014an memoria historikoa eta iragan hurbila ikertzeko bidea hartu zuen, historia izan aurretik. Ordutik, Aranzadi Zientzia Elkartea bidelagun dugula, urrats ugari eman ditugu, giza eskubide urraketak historia izan aurretik ikertzeko. Gertaerak zenbatzeko, aztertzeko, eta egia azalerazteko.\nGaurkoan, beste urrats bat aurkeztu dute egia, justizia eta erreparazioaren aldeko konpromisoan. 1945-1975 urteen arteko giza eskubide urraketak eta historia biltzen dituen liburua osatu dute eta datorren asteazkenean aurkeztuko dute: “Azaroaren 20an, Franco diktadorea hil zen eguna hautatu dugu horretarako. Egun seinalatua, seinalaturik bada frankismoa bizi izan zutenentzat”, zehaztu du Alkortak.\n1945etik 1975 arteko giza eskubide urraketan kontatu eta zenbatzen ditu liburu honek: Zaila da garai horri dagozkion izen abizen guztiak zerrendatzea, garai hartako giza eskubide urraketetako asko orokorrak izan baitziren. Herritarren konpromisoa jarri nahi izan du balorean Alkortak: “Herritar ugari izan ziren beren printzipioari uko egin ez eta franksimoari aurre egin ziotenak, sentitzen eta bizi zutena eginez, debekuen gainetik. Eta horrek bere eragina izan zuen herritar ugarirengan”.\nLiburuan, gertaera orokorrak, giza eskubide urraketa larriak, eta errepresio orokorraren baitako giza eskubide urraketak azaltzen eta biltzen dira: “Garai hartan, gure herrian asko izan ziren euskaraz hitz egin edo are gehiago, euskaraz irakasteko ikastolak sortu zituztenak. Euskara eta euskal kultura mantentzeko Loiolako Herri Irratiari eusti ziotenak eta erregimenaren ustetan zilegi ez ziren elkartzeetan atxilotu eta zigortutakoak ere izan ziren herrian. Askok ahaztu gabe eta ahaztu ezinda izango dituzte oraindik Azpeitiko Koartel Zaharreko bizipenak. Eta ez ditut ahaztu nahi frankismo garaian heriotza zigorrera kondenatu zituzten hamar azpeitiarrak. Hamarretik bederatzi 1945etik aurrera preso edo zaintzapeko askatasun zenbitzuek kontrolatuta jarraitu zuten. Hamargarrena, Angel Otaegi, Burgosko pareta batean fusilatu zuten, diktaduraren azken hilabeteetan” adierazi du. Eta Frankismoa historia dela “sinestarazi nahi digutela” baina azken garaiotan “ondorioak oraindik ere bizirik” daudela ikusi dela azpimarratu du. .\n“Liburuko zenbaki, izen-abizen eta gertaera guztien atzean, pertsonak daude, familiak. Oroitzapenak eta sentimenduak. Eta, batez ere, sufrimendua. Horregatik, gertaerak aztertu eta bildu, izen abizenak jarri eta gertatutako oroitu eta aitortzea dagokigu guri”, azaldu du Alkortak. Liburu honekin ere iraganari begirada kritikoa egin eta etorkizuna eraikitzeko oinarri sendoak jartzea du helburu Udalak.\n36ko gerratik gaur arteko giza eskubide urraketan azterketak osatu dituen lehen herria\nLiburu hau argitaratuta Azpeitian memoriaren arloan oinarri sendoa jarri da. 2014an Aranzadirekin abiatutako ibilbidea “mugarri batetara” heldu dela uste du Alkortak. 1936tik gaur arteko giza eskubide urraketen ikerketa nagusiak egin dira eta garai bakoitzaren ikerketa zabaltzeko liburuak atera dira. Hala ere memoria bizia da, “eta segituko dugu testigantzak jasotzen, eta ikerketak sendotzen”. Bucesek Azpeitian egin dena jarri nahi izan du balioan: “Euskal herrian, eta ziur aski, estatu osoan, Azpeitia lehena da gerratik gaur egun arte zenbat azpeitiarrek eta zenbat giza eskubide urraketa izan diren zenbatu dituena”. Herri askotan, garai desberdinen inguruko ikerketak egin dira, baina gaur arte ez dago Aranzadiren arabera Gera osteko denbora tarte osoko ikerketa egina duena.\nGertaera nagusien inguruko egia jakiteko ikerketekin bukatu da, baina justizia eta erreparazioaren baitan, oraindik ere erronka handiak dituztela iritzi diote bi erakundeek: “Elkarlanean jarraituko dugu, memoriaren baitan lanean. Ez da ezer amaitzen hemen, hau lanketaren oinarria besterik ez da. Elkarlanean pauso berriak emango ditugu”, zehaztu dute.\nAskatasun osoz lanean\nBucesek Azpeitiko Udala eskertzeko ere hartu nahi zian du hitza: “Gaur egungo korporazioari eta aurrekoari eskerrak eman nahi dizkiet beren konfiantzagatik”,a dierazi du. Bereziki Eneko Etxeberria alkate ohia izan du gogoan berak Memoria historikoaren berreskurapenean eta bizikidetza lantzean “inork baino gehiago sinistu zuelako”. 2014an, Azpeitiko giza eskubideen urraketak aztertzen hasi zirenetik “oso gustura” sentitu direla adierazi du: “Urte guzti hauetan, aurreko agintaldietako zein oraingo Udal Gobernuarekin inoiz ez dugu arazorik izan. Beti askatasun osoarekin egin dugu lan, eta hori benetan eskertzekoa da”.\nLiburuaren inguruko xehatasunak\nLiburua bi atal nagusitan banatzen da. Lehena, 1945etik 1959 urteen artekoa da. Urte horietan, diktadura bakea ezartzeaz harro zebilen. Bakea hitza errepikatzen zen edozein komunikabidetan, eta agintariek ere ahoan erabili ohi zuten bakea hitza, anaien gerraren osteko lasaitasuna erakusteko asmoz. Hori zen beraien errelatoa, baina bake hori hildakoen bakea zen.\nOposizioa exilioan edo lurpean zegoen, eta euskal herrietan, hilketak, kartzela edo exilioaren ondoren ideario nazional-katolikoa indarkeria bidez jazarri zuten agintari frankistek, bai arlo publikoan eta bai pribatuan. Beraz, Faxismoari urre egin zioten eta bizirik irten zirenen estigmatizazio sozialean oinarritu zen errepresio frankista garai horretan.\nBigarren atala, 1960tik Franco hil artekoa da. Gerra bizi ez zuen belaunaldi berri batek erresistentzia antifrankista, oposizioa berpiztu zuen. Azpeitia frankismoaren aurkako epizentroetako bat bihurtu zen bailaran, eta azpeitiarrak euskal kultura, euskara eta askatasuna berreskuratzeko lerroan egon ziren. Diktadurak errepresioarekin erantzun zien jarrera horiei. Azpeitian gutxienez 20 pertsona TOP-eko tribunalek prozesatu zituzten, 3 pertsona erbesteratu zituzten, 22 pertsonek torturak jasan zituzten eta Angel Otaegi fusilatu zuten.\nAzaroaren 20an, 19:00etatik hasita azterketen inguruko liburua aurkeztuko da, ekitaldi ireki batean. Azpeitiko Udala gaur hasi da herriko etxe guztietara gonbidapena banatzen, eta herritar guztiak gonbidatu nahi ditu ekitaldira. Bertan, Aranzadiko eta Udaleko ordezkariez gain, besteak beste, Joseba Tapia musikaria izango da ekitaldia soinu banda jartzen.


Leitzako trikuharri baten gainean ehiza-postua • ZUZEU\nLeitzako trikuharri baten gainean ehiza-postua –\nLeitzako trikuharri baten gainean ehiza-postu bat eraiki dutela salatu eta Nafarroako Gobernuari azalpenak eskatu dizkio Eguzkik.\nLeitzako Iruso 1 (Iturri) trikuharriaren gainean ehiza-postu bat eraiki dutela salatu eta Nafarroako Gobernuari azalpenak emateko eskatu dio Eguzkik. Izan ere, Leitzako Ehiztari Elkarteak dio “ehizako postu horren eraikuntza ehizako plan ofizialak markatutako tokian” dagoela. Horrela balitz, utzikeria larri eta ulertezina irudituko litzaiguke Irungurumen Sailaren partetik.\nEhiza-postua trikuharriaren gainean. Behean, ezkerrean, argi ikus daiteke monumentuaren seinalea.\nJatorrizko salaketa herritar batek egin zuen. Salaketarekin batera banatutako argazkiek argiro erakusten dute ondare arkeologikoaren kontrako eraso baten aurrean gaudela. Irudiotan, monumentuaren seinalea argi eta garbi ikusten da; a priori, behintzat, nekez argudiatu zezakeen inork hor monumentu bat zegoela ez zekienik.\nSalaketa horrek sare sozialetan lortu duen oihartzuna dela eta, Leitzako Udalak eta Ehiztari Elkarteak ohar bana plazaratu dute. Udalak, albistearen berri izan bezain pronto, ehiztariekin eta Ingurumen Sailarekin harremnetan jarri eta postua lehenbailehen tokiz aldatuko dutela esan du.\nEhiztari Elkarteak, berriz, argudiatu du “ehizako postu horren eraikuntza ehizako plan ofizialak markatutako tokian” dagoela, eta, eraiki zutenean, trikuharriaren seinalea “sasi artean ezkutatua” zegoela. Eta seinalea bistan geratu zenean ere ez ziren konturatu? Nolanahi ere, gauzak horrela gertatu zirela ametitzea ehiza-postuak maparen gainean faktore garrantzitsuak kontuan izan gabe ezartzen direla ametitzea litzateke. Izan ere, ametitzea litzateke ez dela kontuan hartzen puntu horietan zaindu beharreko beste balore batzuk egon daitezkeela, kasu honetan bezala, espresuki katalogatuta dagoen trikuharri bat. Horrela ote? Eguzkiren iritziz, horrek azalpen bat behar du Ingurumen Sailaren partetik, edo, bestela, esan dezala ez dela egia.\nEguzkik Nafarroako Gobernuari eskatzen dio ehiza-postua lehenbailen eraistea, trikuharrian kalteak sortu ote diren aztertzea eta, jakina, azalpenak ematea eta, hala badagokio, erantzukizunak eskatzea.\neguzki, ehiza, ondarea, trikuharria\n[Txiorik Onena] 2018ko 21. astea\nZer duzu buruan “Leitzako trikuharri baten gainean ehiza-postua”-ri buruz\nZet 2018-05-29 07:56\nOnar daiteke nahasketaren baten ondorioz gertatu izana, horrela bada, kendu, akatsa aitortu eta listo.\nEz bada hori gertatzen, eta baimenak bere horretan jarraitzen badu, merezi du baimena eman duenaren arbasoen hilobien gainean bazkaria eta trikipoteoa antolatzea.


kritiken hemeroteka » Liburuak azpimarratzen dituztenentzat\n« Narrazio erotikoak | Ikuspuntu desberdinak »\nLiburuak azpimarratzen dituztenentzat Amaia Alvarez Uria / Argia, 2013-09-08\nEmakumeak eta literatura gaiari buruzko bi hitzaldi dira lan honen oinarriak. Woolfen arabera “era guztietako aurreiritzi eta grinak pizten dituen gaia” da. Bi espaziotan kokatzen da bertan kontatutakoa: Oxbridge eta London. Lehena (Oxford/ Cambridge) unibertsitatea eta bigarrena British Museumeko liburutegia. Lehenean agerian uzten du zein den emakumeek (izan) duten debekuz betetako egoera, eta honen aurrean “sexu baten segurtasun eta oparotasunaz eta bestearen pobrezia eta segurtasun gabeziaz” delakoari buruz dabil. Bigarrenean “egia”ren bila abiatzen da eta gizonek emakumeei buruz hamaika liburu idatzi dituztela aurkitzen du, aholku eta irain sortak, “ireki ere egin gabe” lasai utzi daitezkeen liburuak direla ondorioztatuz. Amorrua sentitzen duela agertzen da testuaren zati honetan behin baino gehiagotan, itzulpen honen edizioan azpimarratuta agertzen zaiguna.\nWoolfek hau gainditzeko bizitza osorako errenta eta norberaren gela aldarrikatzen ditu. Izenburuan dakusagu, lan honetako mezu nagusia baita: emakume idazleek behar dutena bere gela, urtean 500 liberako errenta eta pentsatzeko eta esateko askatasuna dira. Sorkuntzarako egoerarik onena zein den ere hizpide du, eta bere ustez, edozein idazlek literatura egiteko “gogoaren batasuna” behar du, gizonak haien maskulinotasunean gotortuta eta emakumeak haien femeninotasunak mugatuta geratu gabe. Honen ostean gizonek idatzitako literaturan emakumeak nola agertzen diren azaltzen du, eta emakumeek garai desberdinetan idatzitako literatura aztertzen du, fase diferenteak pasatu dituztela adieraziz eta hauek egindako ekarpenak zeintzuk izan diren eta izan daitezkeen aletuz.\nFikzioaren eta errealitatearen artean egiten du salto etengabe, emozioa eta arrazoia harilkatuz eta edertasunaren deskribapena gertakariei buruzko iruzkin ironikoekin tartekatuz. Ondorioen artean Emakumeak eta literatura gaiari buruz pentsatzen du “zorigaiztokoa dela idazten duen edonorentzat bere sexuan pentsatzea” lehenago aipatu dugun “gogo batasuna”ri garrantzia emanez. Bere entzule-irakurleei gomendatzen die mota eta gai guztietako liburuak idazteko eta gogoeta eta amets egiteko Shakespeareren balizko arreba haiengan jaio dadin, bere garaian izan ez zuen aukera haien bitartez izateko.\nLiteraturaz gozatzeko eta kontzientziak pizteko iruditzen zaigun lan erreferentzial eta ezagun hau Consonnik ekarri du euskarara, Maria Coleraren itzulpenarekin, crowdfounding delako finantziazioaren bidez, eta bihotzez eskertzen diegu ekimen hau. Hala ere pena txiki bat geratu zaigu izenburuarekin, itzulpen literala aukeratu beharrean —A room of one´s own— egokiagoa iruditzen zaigulako euskal kulturan urteetan erabili izan den Norberaren gela, 1987an Mariasun Landak Emakumea eta literatura gaia zuen monografiko batean (Jakin 45) bere artikulurako erabili zuen itzulpena: “Virginia Woolfen Norberaren gela”, tradiziotxo horri jarraipena emanez.\nAmaitzeko esan nahiko nuke oso gustura berrirakurri dudala liburu hau, oraingoan euskaraz, eta irribarrea marraztu zaidala pasarte batzuek liburutik irten eta bere ibilbidea egin dutela egiaztatzean edo literaturari ikuspegi feministatik begiratzen hasi nintzaioneko garaia gogora ekartzean. Eta harrituta geratu naiz, hain ezaguna zaidan liburua izanik ere, pasarte batzuk azpimarratu ditudalako, horretarako oso aproposa baita lan hau, gogoangarriak diren eta azpimarratzeko moduko pasarte, dagoeneko klasiko, ugari dituelako.


Enpresa bat zigortu dute prebentzio zerbitzurik ez edukitzeagatik eta langileei osasun azterketarik ez egiteagatik\nCCOOk berriro salatu du erakundeek eta enpresek ukatzen duten errealitatea, non enpresak, krisia aitzakiatzat hartuta, prebentzio arloan aurrezten saiatzen baitira, langileen osasunaren kontura.\nBizkaiko Lan eta Gizarte Segurantzako Ikuskaritzak horma-armairuak fabrikatzen dituen Bizkaiko enpresa bat zigortu du, prebentzio antolakuntzarik ez edukitzeagatik eta bere 17 langileei osasun azterketarik ez egiteagatik.\nUztailean jarri zen salaketa Laneko Ikuskaritzan eta Osalanen, eta azken honek txosten bat idatzi zuen, non egiaztatu baitzuen enpresak ez zituela derrigorrezko urteroko osasun azterketak eskaini 2006, 2007 eta 2008. urteetan. Baita ere adierazi zuen "zantzu guztien arabera, gabezia hori enpresako erabaki baten ondorio dela".\nLan Ikuskaritzak egiaztatu du, Prebentzio Zerbitzuarekin zeukan kontratua amaitu ondoren, enpresak ez zuela prebentzio eredurik eduki sei hilabetez. Kontuan izanik bai irregulartasun horiek eta bai enpresariaren testigantza, esan baitzuen hori guztia arrazoi "ekonomikoengatik" gertatu zela, joan den hilean Lan Ikuskaritzak zigor prozedura bat ireki zuen.


Kandelen Ibilbidea - Guernica Gernikara\nAurten 85 urte beteko dira Gernika bonbez suntsitu zutela. Gernikan bezala, Durangon, Legution, Otxandion…Euskal Herriak, beraz, badaki gerraren minaz eta suntsipenaz. Gernika-Lumok, lehenengoetariko izu unibertsalaren lekukoak, garrasi egiten jarraitzen du gizateria axolagabetasunaren lozorrotik esnatzeko eta ozen aldarrikatu nahi du gerrarekiko gaitzespenik sakonena. Era berean, bat egiten du sufritzen ari diren “Gernika” berriekin, beraz, Ukrainak bizi duen gerrarekin, ahaztu gabe isilean geratu diren Palestina, Kurdistan, Yemen, Siria (eta herrialde horietako migratzaileak).\nErrusiak Ukraina erasotu du, gerra piztu da eta horren ondorioz milaka dira hildakoak eta milioika desplazatuak. Zenbakiak dira, zehaztugabeak, baina axola duten bizitzak dituzte atzean. Herritar horien guztien bizitzek dute garrantzia, eta herri horiek guztiek merezi dute bakea. Gizonek egindako gerrak dira, beren nagusitasun historiko eta hetero-patriarkala sustatzeko. Horregatik guztiagatik, lau aldarri egin nahi ditugu Gernikatik, apaltasun osoz, Euskal Herrirako, baina baita mundura begira ere:\nElkarrizketa. Militarismoan sakondu beharrean, armak beharrean, lanabesak nahi ditugu eskuetan. Lanabes horiek, hitzaren kultura ardatz, elkarrizketa eta akordioa dira. Gerrak gelditu ditzakegu, gelditu behar ditugu.\nBakea. Herriok eta herritarrok bakea behar dugu askatasunez erabakitzeko, herriaren proiektu politikoa garatzeko eta herritarren bizi egitasmoak gauzatzeko. Bakea behar dugu eskubide guztiak guztiontzat posible izateko.\nBizitza. Bizitza aldarrikatu nahi dugu, gerraren aurrean eta gerraren ondoren ere. Interes inperialistei erantzuten dieten suntsiketak herritarrok ordaintzen ditugu zuzenean eta baita zeharka ere, kapitalismo basatiaren adierazle garbia den pobretze bortitz eta orokorren bidez -langileak, emakumeak, migrariak, nagusiki. Bizitzak askatasuna eta berdintasuna izan behar ditu ardatz eta bizitzeko aukera hori aldarrikatu nahi dugu.\nBurujabetza. Herrien burujabetzaren urratzea eta errespetu eza dago gatazka eta gerra askoren erdigunean. Horregatik dira soluzioaren muina. Euskal herriak ez du gerrarik nahi.\nBukatzeko, Gernika-Lumotik Ukrainako gerrarekiko gaitsezpenik irmoena berretsi nahi dugu, eta eskatzen dugu armak isildu daitezela hitzari bidea emanez. Euskal herriak gerrari ez esaten dio.\nOizmendi TBk bideo-kronika hau egin du Kandelen ibilbidea kontatzeko:


PBI | Heziketa Alternatiborako Zerbitzuak (EDUCA)\nHeziketa Alternatiborako Zerbitzuak (EDUCA)\nEDUCAk Oaxacako komunitateen demokrazia eta garapena bultzatzen ditu; horretaz gainera, justizia, berdintasuna eta gizartearen parte-hartzea sustatzen ditu, Oaxacako herritar-sektore baztertuen bizi-kalitatea handitzeko. EDUCAk aholkularitza ematen die erakunde eta komunitate indigenei herritarren eskubideen defentsan; herritarren hezkuntza sustatzen du, eta agintari indigenak gaitzen ditu tokiko proiektuak garatzeko.\nMegaproiektuek eta inbertsio handiek norbanakoen eta komunitateen eskubideak urratu dituzten zenbait prozesutan laguntzen du EDUCAk giza eskubideak defendatzen eta sustatzen. Oaxacan, bereziki zaurgarriak dira horrelako erresistentzia-prozesuetan lagun egiten duten defendatzaileak eta megaproiektuen aurka zuzenean aritzen diren komunitate-defendatzaileak.\nHala, erasoak, mehatxuak, jazarpenak eta difamazioak jasan ditu EDUCAk bere lanagatik. 2012an erakundearen eta egindako lanaren izen ona zikintzeko, aurkako kanpaina mediatikoari ekin zioten.. Aurretik, haien jarduera publikoak zelatatu zizkieten eta bulegoak okupatuko zizkietela mehatxuak egin.\nErakundearen zaurgarritasuna ikusirik eta lagun egiten dien komunitateen arrisku egoera, PBI EDUCA laguntzen hasi zen 2013ko irailean.\nEDUCAri lagun egitea\nEmiliana, Francisco eta Alejandro Cerezo Contreras, Cerezo Batzordeko kideak\nGobixhako Giza Eskubideen Defentsa Integralerako Batzordea (CÓDIGO-DH)\nAita Alejandro Solalinde eta Hermanos en el Camino migratzaileen aterpeko langileak\n“Bartolome Carrasco Briseño” AC Giza Eskubideen Eskualde-zentroa (Barca-DH)\nPaso del Norte AC Giza Eskubideen Zentroa\nSaltillo Migratzailearen Etxea\nFray Juan de Larios Giza Eskubideen Aldeko Elizbarrutiko Zentroa\nJuan Gerardi Giza Eskubideen Zentroa\nTlachinollan La Montañako Giza Eskubideen Zentroa (CDHM Tlachinollan)\nTokiko lau talde\nGiza eskubideen hamahiru erakunderen eta 93 defendatzaileren ondoan egon ginen\n45 elkarrizketa-mahai, ekitaldi eta manifestazio ikuskatu ziren\n53 argitalpen, ingelesez eta gaztelaniaz.\nNazioarteko sei bira Europan eta Ipar Amerikan.\n29 tailer eta aholkularitza segurtasunaren, babesaren eta eragiteko moduaren gainean


...estea herritar normala, kritikariari aterako diote abakandorik onena, eta, gainera, besteari baino arreta gehixeago jarrik...\n...> otarretan harrapatzen dira krustazeoak, misera edo abakando, otarrain eta txangurru. Biltzen dutena arrantzaleei duela ...\n... merkea izan, hiru txuletei zainzuri-buru epelak, abakando entsalada eta hiru mandarina sorbete gehitu dizkiegula kont...\nAuzolanaren etekinak zenbakitan azaldu ditu Ostromek. Egilea(k) ZUBIRIA KAMINO, Pello. Argia, Komunikazio Biziagoa, S.A.L 2009 (2)\n...>elkartu eta arau burutsuak jarri zituzten, Maineko abakando harrapaketa munduko arrakastatsuena bihurtu arte”. Orain ar...\n...u dio Ostromek: AEBetako Maine-ko itsas hegian abakando edo mixerak harrapatzetik bizi diren arrantzaleena. “1920ko...\n...en bueltan itzuli da hura mahaira, ertzainarentzat abakandoa eta niretzat menestra zekartzala.\nChefak New Yorken sukaldari. Egilea(k) GARIKANO, Antton. ETB dokumentalak, Euskal Irrati Telebista 2011 (2)\nELIKADURA. ERREZETA. Abakando errea, ardo beltz saltsan eta patata kremarekin . Egilea(k) ODRIOZOLA, Mikel. Berria, Euskal Editorea SM 2008 (9)\nSueztitu oliotan abakandoen buruak kazola batean. Zatitu zerrenda estutan barazkiak, ju...\n4 abakando, kilokoak\nAbakando errea, ardo beltz saltsan eta patata kremarekin\n... utzi gero hozten uretan eta izotzetan. Kendu buruak abakandoei, eta gorde saltsarako. Ireki erdiz erdi abakandoak, atera o...\n...barrenean, eta ipini haren gainean abakandoak. Abakandoak, berriz, erre labean aurrez 180 gradutan eta zazpi minutuan...\n...i, eta gorde saltsarako. Ireki erdiz erdi abakandoak, atera okela eta gorde.\n...teraren barrenean, eta ipini haren gainean abakandoak. Abakandoak, berriz, erre labean aurrez 180 gradutan eta za...\nEgin ur irakinetan abakandoak, eta utzi gero hozten uretan eta izotzetan. Kendu buruak ab...\n...na du pintxoak. «Lore jangarria da; marrubia eta abakandoa ditu osagaiak, foie grasarekin nahastuta. Arrosa usaina eta...\n...> multzotan bereiz daitezke: krustazeoak (otarraina, abakandoa, otarrainxka, nekora, txangurrua eta zigala) eta moluskuak ...\nGaliziara joan gabe, Galizian. Egilea(k) APERRIBAI, Julen. Berria, Euskal Editorea SM 2017 (3)\no Abakando errea (22 euro).\n...arrainxka erreak, zanburiña erreak, zigala erreak, abakando erdia errea, otarrain erdia errea, bieira eta otarrainxka b...\n...00 Albariño ardo botila izango dituzte. Donostian, abakandoa, otarraina eta olagarroa izaten dira gehien eskatzen diren ...\nGosetearen erdian, agintarien tripakada. Hil honen 21ean, 84 urte beteko ditu Robert Mugabek, eta haren ohorez jai erraldoia antolatu dute haren jarraitzaileek. Egilea(k) SOKARROS, Allande. Berria, Euskal Editorea SM 2009 (1)\n...lker eta Chivas whiski etxeetatik 500 botila; 8.000 abakando edo otarrain; 100 kilo izkira; 4.000 kabiar beltzeko puska;...\nKontu harrigarriak 03. Egilea(k) BARAMBONES ZUBIRIA, Josu. ETB dokumentalak, Euskal Irrati Telebista 2010 (2)\n...ingoan zientzialariek zeri erreparatu dioten?! Abakandoei! Bai, izan ere, usaimen ikaragarri ahaltsua dute, eta maisu...\n...nez arituko baikara. Zertarako behar genezake abakando baten itxurako robota?\nKresala 22. Egilea(k) , KRESALA. Kresala, Euskal Irrati Telebista 2010 (2)\n...zkin hau Halifaxetik etorri da, Liejan zehar. Abakandoa bizirik etortzen da eta lau orduan estatuko edozein jatetxe...\n...>ez ditugu itsaskiak ahaztu behar, batez ere abakandoa, jatetxe guztietan ikusitakoa. Hori Kanadatik ekartzen dugu...\nMixerak, buiak, abakandoak, nekorak, almejak, langostinoakâ¦ Hainbat lurraldetatik eka...\nBenetan bitxia da ikustea, adibidez, abakandoari ematen zaion trataera haren kumeak bizi iraupen maila onena...\nBenetan bitxia da ikustea, adibidez, abakandoari ematen zaion trataera haren kumeak biziraupen maila onena i...\nBenetan bitxia da ikustea, adibidez, abakandoari ematen zaion trataera haren kumeek biziraupen maila onena i...\nKresala 67. Egilea(k) , KRESALA. Kresala, Euskal Irrati Telebista 2011 (5)\nKresala 90. Egilea(k) , KRESALA. Kresala, Euskal Irrati Telebista 2011 (14)\n1.- BOGAVANTE/ ABAKANDOANone\n...> al dakigu berez nongoak diren itsaski hauek: abakandoa, otarraina, zigala, izkira?\nLehen sektorea. Egilea(k) JUBETO RUIZ, Yolanda. , Udako Euskal Unibertsitatea 2002 (1)\n...k dator. Legatzarekin batera, zapoa, otarrainak, abakandoak eta atuna iristen dira Forondako aireportura.\nLupia porru errautsekin, EBko ministroentzako jaki gozoa. Egilea(k) ERREDAKZIOA. , Euskal Irrati Telebista 2010 (1)\n...ean beste ezusteko batzuk espero dira sukaldean, abakandoa eta izkiratzarrak eskainiko dituzte arto soparekin janaurre...\n...ukaten beren bi tolesduren ahozabalaren barruan. Abakandoen hagin gorriek erretiluak gainditu egiten zituzten; fruitu h...\nNew Yorkeko Basque tabernak Bizkaiko sukaldaritza eskainiko du. Egilea(k) ERREDAKZIOA. , Euskal Irrati Telebista 2010 (1)\n...oarekin, zigala errea mitxoleta haziarekin, gazpatxoa abakandoarekin eta sagar erre izozkia gazta saltsarekin.\nOtarrainxkak: Eguberriak mahai gainean. Egilea(k) CONSUMER. Consumer, Eroski S. Coop. 2017 (1)\nAtzetik datoz otarraina eta abakandoa (150 mg/100 g bakoitzeko) eta nekora (100 mg/100 g bakoitze...\n...zberdinak eskatu ditugu bion artean konpartitzeko: abakando entsalada mango, tomate eta txangurro tartarrarekin; nekora...\nRobert Elissondo. Zuberoako makiaren jakilegoei tiraka: 'Ospitalepeko eta Sohütako makiaren kideak heroi izendatu behar ziren'. Egilea(k) ELUSTONDO, Miel Anjel. Argia, Komunikazio Biziagoa, S.A.L 2020 (1)\n...ux de l'écrevisse», erran nahi baita, « Abakandoa jelos da ibaiko hamarratzaz edo karramarroaz». Mezu horrek ...\nSan Fermin jaietako ohiko errezetak. Egilea(k) ERREDAKZIOA. , Euskal Irrati Telebista 2010 (1)\n...omatearekin eta piperrekin. Nahi izanez gero, abakando edo otarrainekin lagundu daiteke. Ernest Hemingway ospetsua...\n...eko produktuen nahasketaz egindako platerak: untxia eta abakandoa barraskiloekin, oilaskoa otarrainekin edo zigalekin eta aba...\n...>, otarrainxka>edo langostino>errekako karramarro edo abakando itxu- rako beste txikiago bat adierazteko erabili da, oskol...\n...terario berean. Bizitzaren gozamenak, Bilbon afaldutako abakandoa bezalakoa, Errioxako ardo beltza bezalakoa: Jüngerrek gorai...\nZarautzeko Cachi-Bachi elkartea igande honetako 'Etxekaltetarrak' saioan. Egilea(k) ERREDAKZIOA. , Euskal Irrati Telebista 2009 (1)\n...a San Anton haztegira: nekorak ezezik, txangurroak, abakandoak, zigalak eta bestelako itsaskiak nola hazten dituzten ikusi...\n«Bertsolari bikoteak herriak egiten ditu» Sebastian Lizaso. Egilea(k) GAZTAÑAZPI, Ibon. Berria, Euskal Editorea SM 2010 (1)\n...>zen. Gero bazkaltzera joan ginen, eta abakando bana ekarri ziguten; niri kilo eta 700ekoa, eta hari kilo e...


Euskal Herria Sozialista: Agure zahar erretxin baten eldarnioak SORTU berri den bidearen deriba erreformistaren inguruan\nAgure zahar erretxin baten eldarnioak SORTU berri den bidearen deriba erreformistaren inguruan\ndel blog pottoki aitaren perretxikoa\nAgur t'erdi kamaradak!\nDenbora luzez nire burutazioetan murgildurik baso eta mendietatik noraezean ibili ostean herrixkara itzultzeko garaia zela pentsatu nuen; eta egia esaten badizuet, lehenago ez etortzeaz damutzen naiz...\nGogoratzen dut nola, heldu nintzen egunean hodei beltzak ikusi nituela herrixkaren gainetik hegaldatzen – askok, egun eguzkitsu bat ikusten zuten bitartean. Augurapen ilun bat zela pentsatu nuen. Argi zegoen aro berri bat erortzear zela, aldaketa garaia, garai uherrak...\nAlafede, herrixka zapaldu bezain laster nire pottoki kamaradengan zerbait gertatzen ari zela sumatu nuen. Jendea eztabaidatzen ari zen, – askok entzun nahi ez zuen arren – A priori, horrek nire kamaraden “osasun sozial” onaren erakusgarri izan leike; eztabaida politikoa, ideologikoa, filosofikoa edo beste izaera batekoa onuragarriak eta beharrezkoak bait dira, gizarte heldu baten ezaugarri, zeina, gatazkarik gabe (dialektikoa kasu hontan) ezin da garatu, ondorioz, ez ditu aldaketarik sortuko, estankatuz.\nBaina ez zen hori gertazten ari zena. Bazirudien itzal beltz bat gure buruen gainetik ibilkatzen zebilela, oso ondo ezagutzen nuen itzal bat, iraganean maiz ikusitako itzala...Eta badakigu Itzalik beltzenak eguzki berriek SORTU egiten ditzutela...\nIraganean itzal hori gailendu izan badugu hobeto trebaturik geundelako izan da. Argi geneukan gure lekua zein zen. Gazteenetik hasita zaharrenak zireneraino borrokatzen genuen, eta batez ere, borroka horretan hezi egiten ginen. GURE ASKATASUNAREN ALDEKO BORROKA, GURE LURRAREN ALDEKOA, GURE NORTASUNARENA.\nDenbora joan ahala, pottoki asko akomodatzen hasi ziren. Gehienek, ideal hoiek defendatzen jarraitzen zuten arren, jada ez zuten indar berdinarekin borrokatzen. Gehiengoa ez zen kalera irtetzen, are gutxiago, ez zen gure borrokarako hezitzen («total, ya lo harán otros...»). Jendea gero eta erosoago sentitzen zen sistema arrotz honen baitan. Borrokaren bidea zalantzan jarri zutenek beste bide bat aukeratuz, egun zapaltzailearen txakur fidelak dira – Gaur ere, asko dira gehien berotzen duen eguzkiaren azpian bide egiten hasi direnak...–\nEsan bezala beraz, egoera hori orain arte mantendu, eta garatu ere, egin da. Gaur da, beste behin ere itzal hori konfusioa eta zatiketa hedatzen ari dituena pottokien artean. Badirudi azkenaldian arazoa gure ideiei fidel izan garen pottokiek garela; Gu omen gara oker gabiltzanak, “betiko” bide zaharretik tente ibiltzen jarraitzen dugulako.\nEz dut ukatuko beti oso bide gogorra izan dela, oztopoz eta zalantzaz betea, non, zoritxarrez gure kamarada asko erori diren. Baina gure bidea da, guk aukeratutako bidea, eta berau ibiltzen hazteari bultzatu ziguten arrazoiek, egun, orduan bezain indartsuak diraute.\nPottoki asko itzalaren eraginaren azpian amore eman du. Iraganean gogor eta tinko borrokatutako pottoki asko “nekaturik” daude. Gehiengoa, batez ere gazteenak, erosoegi daude beren perretxikoetan. Borroka jada ez dauka iraganeko garrantzia beraientzat. Gehiengoak, “buruek” esaten duten oro fidelki jarraizten dute: «orain arte ondo egin dute ez?», «Berdin da zalantzak baditugu, gure liderrak dira, beraiek esango digute zer egin eta nola egin». Beti egon dira zalantzak eta beti izango dira, baina gutxi omen gara borrokaren muina ulertu eta defendatzen jarraitzen dugunak. Asko bide hori aspaldi alde bater utzi zuten bezala, egun asko dira bidea usten hazi direnak.\nDenborak , beti bezala, arrazoia emango digu. Orain kritikatzen eta seinalatzen gaituztenak aitzina gure herriko etsaiak zorroztasunez kritikatzen zuten kamaradak izan daitezke. Baina guk kontzientzia lasai daukagu. Gu gara gure idealak saldu ez dugunok. Gu gara bidetik aldenduko ez garenak koldarki SORTU berri den ustezko lasterbide batez baliatuz, izatez, desbideratze hipokrita bat besterik ez dena, aukera errazena, koldarrek aukeratzen dutena; borrokatzen jarraitzeko beldur dira, eta zoritxarrez beraiekin kamarada asko herrestan daramatzate, itsuki derrotista erreformista hauengan beraiengan ilusio eta konfidantza guztia jarri duten kamaradak.\nPottoki hauei ez diet ezertaz kulpatuko. Askok benetan uste du orain ematen ari den kointuran SORTU berri den bidea dela jarraitu beharrekoa. Pottoki hauen “gainean” daudenei kulpatzen diet, zuzendu, eta ondorioz, engainatzen dutelako, gendeari sineztaraziz “oraingoan bai”, hau dela“bide ona”, helmugaraino zuzen eta zuzenago heltzen dena.\nIlusioa omen dute, esan dugun bezala, bidea errazago dirudielako; Zihur nago gure betiko bidea baino errazagoa eman dezakela. Baina oker daude. ¿Bide errazena? Ez, bide arriskutsuena da, bidean etsaiaren eskutik doazelako. Gure herriaren etsaia da bide horren pautan eta ibilbidea zehaztu duena buruzagi likidazionista eta erreformista horiek bere atzetik artalde bat gure herriaren zatiketara zuzendu dezaten.